DEĊIŻJONI TAL-KUMMISSJONI (UE) 2019/421

tal-20 ta' Ġunju 2018

dwar għajnuna mill-Istat SA.44888 (2016/C) (ex 2016/NN) implimentata mil-Lussemburgu favur ENGIE

(notifikata bid-dokument C(2018) 3839)

(Il-verżjoni bil-Franċiż biss hija awtentika)

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea (“it-Trattat”), u b'mod partikolari l-ewwel subparagrafu tal-Artikolu 108(2) tiegħu,

Wara li kkunsidrat il-Ftehim dwar iż-Żona Ekonomika Ewropea, u b'mod partikolari l-Artikolu 62(1)(a) tiegħu,

Wara li stiednet lill-partijiet interessati jippreżentaw il-kummenti tagħhom skont id-dispożizzjonijiet imsemmija hawn fuq (1) u wara li kkunsidrat il-kummenti tagħhom,

Billi:

1. PROĊEDURA

(1) Permezz tal-ittra tat-23 ta' Marzu 2015, il-Kummissjoni bagħtet talba għal informazzjoni lill-Gran Dukat tal-Lussemburgu (“il-Lussemburgu”) (2) dwar il-prattika tiegħu dwar id-deċiżjoni tat-taxxa fir-rigward tal-grupp Engie (dak iż-żmien GDF Suez) (3). F'dik l-ittra, il-Kummissjoni talbet lil-Lussemburgu jipprovdi kull deċiżjoni tat-taxxa mogħtija lil kwalunkwe entità ta' dak il-grupp mill-2004 sad-data tal-ittra, indirizzata lil dak il-grupp jew lil kwalunkwe entità minn dak il-grupp li kienet fis-seħħ f'dak iż-żmien jew li kienet fis-seħħ fl-10 snin ta' qabel, kif ukoll il-kontijiet annwali ta' dak il-grupp u tal-entitajiet legali ta' dak il-grupp għall-2011, l-2012 u l-2013, u kopji tad-dikjarazzjonijiet tat-taxxa.

(2) Fil-25 ta' Ġunju 2015, il-Lussemburgu wieġeb għal dik it-talba billi ppreżenta informazzjoni dwar id-deċiżjonijiet tat-taxxa meħuda mill-amministrazzjoni tat-taxxa tal-Lussemburgu favur diversi kumpaniji tal-grupp Engie reżidenti fil-Lussemburgu, inkluż GDF Suez LNG Supply S.A. (“LNG Supply”) (4) u GDF Suez Treasury Management S.à.r.l. (“GSTM”). (5) B'mod partikolari, il-Lussemburgu pprovda żewġ talbiet għal deċiżjoni tat-taxxa u l-approvazzjonijiet rispettivi tagħhom li kkonċernaw żewġ tranżazzjonijiet intragrupp kważi identiċi relatati ma' trasferimenti ta' assi minn kumpaniji oħra tal-grupp Engie lil LNG Supply u GSTM rispettivament. Fiż-żewġ każijiet, it-trasferimenti ġew iffinanzjati b'self bla mgħax konvertibbli b'mod obbligatorju denominat bħala “ZORA” (6) (“LNG ZORA” u “GSTM ZORA” rispettivament; kollettivament, iż-“ZORAs”) u b'Kuntratti Forward ta' Bejgħ Imħallas Minn Qabel (il-“Kuntratt Forward tal-LNG” u l-“Kuntratt Forward tal-GSTM rispettivament”; kollettivament, il-“Kuntratti Forward”).

(3) Permezz tal-ittra tal-1 ta' April 2016, il-Kummissjoni indikat li, abbażi tal-informazzjoni ppreżentata mil-Lussemburgu, ma setgħetx teskludi li d-deċiżjonijiet tat-taxxa meħuda favur dawk il-kumpaniji tal-grupp Engie kien fihom għajnuna mill-Istat inkompatibbli. Konsegwentement hija talbet lil-Lussemburgu jipprovdi raġunijiet għaliex dawk il-miżuri mhumiex selettivi jew inkella kif jistgħu jiġu ġġustifikati skont il-liġi tal-Unjoni dwar l-għajnuna mill-Istat u biex jippreżenta aktar informazzjoni u kjarifiki.

(4) Bl-ittra tat-3 ta' Mejju 2016, il-Kummissjoni fakkret lil-Lussemburgu biex jipprovdi l-informazzjoni msemmija fil-premessa 3.

(5) Fit-23 ta' Mejju 2016, il-Lussemburgu wieġeb għat-talba tal-Kummissjoni għall-informazzjoni tal-1 ta' April 2016.

(6) Fid-19 ta' Settembru 2016, il-Kummissjoni adottat id-deċiżjoni li tiftaħ proċedura ta' investigazzjoni formali skont l-Artikolu 108(2) tat-Trattat dwar it-trattament tat-taxxa mogħti lil Engie abbażi tad-deċiżjonijiet tat-taxxa meħuda mil-Lussemburgu fuq il-bażi li dan jista' jikkostitwixxi għajnuna mill-Istat fl-ambitu tat-tifsira tal-Artikolu 107(1) tat-Trattat (“id-Deċiżjoni tal-ftuħ”) (7).

(7) Fil-21 ta' Novembru 2016, il-Lussemburgu ppreżenta, permezz ta' ittra, il-kummenti tiegħu dwar id-deċiżjoni tal-Ftuħ u l-informazzjoni mitluba.

(8) Fit-3 ta' Frar 2017, id-deċiżjoni tal-Ftuħ ġiet ippubblikata f'Il-Ġurnal Uffiċjali tal-Unjoni Ewropea (8). Il-Kummissjoni stiednet lill-partijiet interessati jippreżentaw il-kummenti tagħhom dwar il-miżura.

(9) Fis-27 ta' Frar 2017, il-Kummissjoni rċeviet osservazzjonijiet mingħand Engie dwar id-deċiżjoni tal-Ftuħ. Permezz tal-ittra tal-10 ta' Marzu 2017, il-Kummissjoni bagħtithom lil-Lussemburgu, li ngħata l-opportunità li jirreaġixxi.

(10) Permezz tal-ittra tat-22 ta' Marzu 2017, wara l-osservazzjonijiet mil-Lussemburgu u minn Engie, il-Kummissjoni talbet lil-Lussemburgu jipprovdi aktar informazzjoni.

(11) Fl-10 ta' April 2017, il-Lussemburgu ppreżenta ittra fejn indika li l-osservazzjonijiet ta' Engie huma konformi mal-osservazzjonijiet tiegħu.

(12) Fit-12 ta' Mejju 2017, il-Lussemburgu ppreżenta l-informazzjoni mitluba fit-22 ta' Marzu 2017.

(13) Fl-1 ta' Ġunju 2017, saret laqgħa bejn is-servizzi tal-Kummissjoni, Engie u l-Lussemburgu. Il-kontenut tal-laqgħa ġie rreġistrat fil-minuti miftiehma bejn il-Kummissjoni u l-Lussemburgu. Wara l-laqgħa, il-Lussemburgu bagħat informazzjoni addizzjonali fis-16 ta' Ġunju 2017.

(14) Permezz tal-ittra tal-11 ta' Diċembru 2017, wara osservazzjonijiet li saru mil-Lussemburgu u minn Engie matul il-laqgħa tal-1 ta' Ġunju 2017, il-Kummissjoni ċċarat ċerti aspetti tal-investigazzjoni (“l-Ittra tal-11 ta' Diċembru 2017”) u talbet informazzjoni addizzjonali. Il-Kummissjoni stiednet lil-Lussemburgu jibgħat kopja ta' din l-ittra lil Engie.

(15) Fil-31 ta' Jannar 2018, il-Lussemburgu u Engie ppreżentaw l-osservazzjonijiet tagħhom għall-Ittra tal-11 ta' Diċembru 2017. Fl-istess data, il-Lussemburgu ppreżenta wkoll l-informazzjoni mitluba fl-Ittra tal-11 ta' Diċembru 2017.

2. SFOND

2.1. IL-GRUPP ENGIE

(16) Il-grupp Engie (li qabel kien il-grupp GDF Suez) jikkonsisti minn Engie S.A., kumpanija stabbilità fi Franza, u l-kumpaniji kollha li huma kkontrollati direttament jew indirettament minn Engie S.A. (kollettivament imsejħa “Engie”). Engie hija r-riżultat ta' fużjoni fl-2008 bejn il-gruppi Franċiżi GDF u Suez (li qabel kienet Lyonnaise des Eaux) (9). Engie għandha l-kwartieri ġenerali fi Franza. Engie S.A. hija elenkata fil-boroż ta' Pariġi, ta' Brussell u tal-Lussemburgu (10).

(17) Engie hija preżenti fi tliet setturi ewlenin: il-produzzjoni tal-enerġija, il-gass naturali u l-gass naturali likwifikat, u s-servizzi tal-effiċjenza fl-enerġija. Engie hija prinċipalment attiva fil-produzzjoni u l-provvista tal-enerġija (11) u fin-negozju, fl-esplorazzjoni, fil-produzzjoni, fil-forniment, fit-trasport tal-enerġija u fid-distribuzzjoni tal-gass naturali, fis-servizzi tal-effiċjenza fl-enerġija, u fl-infrastruttura tal-enerġija.

(18) Engie timpjega 153 090 ruħ madwar id-dinja f'70 pajjiż (12). Fl-2016, id-dħul ta' Engie ammonta għal EUR 66,6 biljun (13). Mid-dħul totali rreġistrat mill-grupp, EUR 52,2 biljun daħlu mill-Ewropa (14). Fl-2016, 67,3 % tal-qligħ tal-grupp qabel l-imgħax, it-taxxa, id-deprezzament u l-ammortizzament (EBITDA) ġie ġġenerat fl-Ewropa (15).

(19) Fil-Lussemburgu, Engie hija preżenti permezz ta' diversi entitajiet legali, li wħud minnhom huma involuti fit-tranżazzjonijiet li huma s-suġġett tad-deċiżjonijiet tat-taxxa kkontestati. Compagnie Européenne de Financement C.E.F. S.A. (“CEF”) (16) hija sussidjarja ta' Engie inkorporata fil-Lussemburgu fl-1933. L-għan tal-kumpanija huwa l-akkwist ta' interessi b'parteċipazzjoni fil-Lussemburgu u f'entitajiet barranin u l-ġestjoni, l-isfruttament u l-kontroll ta' dawn l-interessi (17). Hija primarjament responsabbli biex tipprovdi garanziji u self intrakumpaniji għal sussidjarji tal-grupp. Id-dħul tas-CEF huwa derivat mill-imgħax u mit-tariffi imposti għall-forniment ta' dawn is-selfiet u l-garanziji (18).

(20) GSTM hija kumpanija Lussemburgiża li hija proprjetà sħiħa tas-CEF. Twettaq attivitajiet ta' ġestjoni u ta' finanzjament tat-teżor għal Engie mil-Lussemburgu. Skont it-talba għal deċiżjoni tat-taxxa tal-15 ta' Ġunju 2012, “b'mod ġenerali, GSTM tagħti self f'diversi denominazzjonijiet (notevolment EUR u USD) lil kumpaniji relatati u twettaq attività ta' ppuljar ta' flus […]. L-attività tal-ippuljar ta' flus ta' GSTM ġeneralment tvarja bejn EUR [2-7] u [7-12-il] EUR 10 biljun” (19).

(21) GDF Suez LNG Holding S.à.r.l. (“LNG Holding”) (20) hija sussidjarja ta' Engie inkorporata fil-Lussemburgu fl-2009. L-għan tal-kumpanija huwa l-akkwist ta' interessi b'parteċipazzjoni fil-Lussemburgu u f'entitajiet barranin u l-ġestjoni ta' dawn l-interessi (21). LNG Holding hija proprjetà sħiħa ta' CEF.

(22) LNG Supply hija proprjetà sħiħa ta' LNG Holding. Hija attiva fix-xiri, fil-bejgħ u fin-negozju ta' LNG, gass u prodotti derivati mill-gass, kif ukoll fit-twassil ta' LNG. Għandha għadd sinifikanti ta' kuntratti fis-seħħ ma' kumpaniji internazzjonali tal-enerġija (22). Fl-2018, Engie ħabbret l-intenzjoni tagħha li tbigħ partijiet min-negozju tal-LNG tagħha, inkluż LNG Supply, lil Total S.A (23).

2.2. ID-DEĊIŻJONIJIET TAT-TAXXA KKONTESTATI

2.2.1. INTRODUZZJONI

(23) Din id-Deċiżjoni tikkonċerna żewġ settijiet ta' deċiżjonijiet tat-taxxa meħuda mill-amministrazzjoni tat-taxxa tal-Lussemburgu favur il-kumpaniji tal-grupp Engie (“id-deċiżjonijiet tat-taxxa kkontestati”). Id-deċiżjonijiet tat-taxxa kkontestati jikkonċernaw żewġ tranżazzjonijiet intragrupp simili implimentati minn Engie bejn kumpaniji differenti tal-grupp. Fiż-żewġ każijiet, Engie ttrasferixxit sett ta' assi li jikkostitwixxu attività ta' negozju kompletament funzjonali għand sussidjarja fil-Lussemburgu liema sussidjarja mbagħad kellha tmexxi din l-attività kummerċjali.

(24) Il-ħlas tal-prezz mis-sussidjarja ġie ffinanzjat b'self fuq 15-il sena, bla mgħax u konvertibbli b'mod obbligatorju (“ZORA”) mogħti minn grupp intermedjarju reżidenti fil-Lussemburgu. Iż-ZORA ma jġorrx imgħax perjodiku iżda, mal-konverżjoni s-sussidjarja se tħallas lis-sellief ishma li jirrappreżentaw il-valur nominali taż-ZORA flimkien ma' “bonus” li jikkonsisti mill-profitti kollha li tkun għamlet is-sussidjarja matul il-ħajja taż-ZORA bit-tnaqqis ta' marġni limitat (24) miftiehem mal-awtoritajiet tat-taxxa tal-Lussemburgu (l-ammont ta' dan il-“bonus” jiġi riferut fid-deċiżjonijiet kkontestati u fid-dikjarazzjonijiet tat-taxxa tal-kumpaniji bħala “Akkumulazzjoni ZORA”) (25).

(25) Min-naħa tagħha, l-entità intermedjarja tiffinanzja simultanjament dan is-self permezz ta' Kuntratt Forward ta' Bejgħ Imħallas Minn Qabel (il-“Kuntratt Forward) u li għamlet ma' holding li wkoll hija reżidenti fil-Lussemburgu u li hija l-uniku azzjonist kemm tas-sussidjarja kif ukoll tal-entità intermedjarja. Skont il-Kuntratt Forward, il-holding tħallas lill-kumpanija intermedjarja ammont daqs il-valur nominali taż-ZORA mal-akkwiżizzjoni tad-drittijiet għall-ishma li s-sussidjarja se toħroġ mal-konverżjoni taż-ZORA. Għalhekk, jekk is-sussidjarja tagħmel profitti matul il-ħajja taż-ZORA, il-holding tirċievi, mal-konverżjoni taż-ZORA, l-ishma li jinkorporaw il-valur tal-Akkumulazzjoni ZORA. Bħala konsegwenza, il-holding tipprovdi lis-sussidjarja bil-finanzjament biex takkwista l-assi permezz tal-Kuntratt Forward u taż-ZORA.

(26) Id-deċiżjonijiet tat-taxxa kkontestati jaqblu ma' dan it-trattament tat-taxxa li ġej tal-kumpaniji involuti: is-sussidjarja se tnaqqas kull sena provvedimenti għall-Akkumulazzjonijiet ZORA li se jitħallsu mal-konverżjoni. Għalhekk, is-sussidjarja mhux se tkun intaxxata ħlief fuq marġini limitat miftiehem mal-awtoritajiet tat-taxxa. Meta l-holding tirrealizza l-Akkumulazzjonijiet ZORA (26), dan il-profitt se jkun eżentat mit-taxxa skont l-applikazzjoni tar-reġim tal-eżenzjoni tal-parteċipazzjonijiet tal-Lussemburgu, li jippermetti li ma titħallasx taxxa, taħt ċerti kundizzjonijiet, fuq profitt li jkun ġej minn parteċipazzjonijiet f'kumpaniji oħra. L-entità intermedjarja mhijiex intaxxata lanqas minħabba li l-profitt realizzat mill-konverżjoni taż-ZORA (l-Akkumulazzjonijiet ZORA) jiġi kkumpensat b'telf tal-istess ammont li jirriżulta mill-Kuntratt Forward (27). Ir-riżultat finali huwa li l-Akkumulazzjonijiet ZORA jitnaqqsu fil-livell tas-sussidjarja u li l-istess ammont ma jkun soġġett għal tassazzjoni lanqas fil-livell tal-holding, peress li jitqies dħul eżentat mit-taxxa. Għalhekk, l-Akkumulazzjonijiet Zora, li prattikament jirrappreżentaw il-profitt kollu magħmul mis-sussidjarja matul il-ħajja taż-ZORA, jibqa' mhux intaxxat fil-Lussemburgu (28).

(27) L-istruttura deskritta fil-premessi 23 sa 26 tidher fil-Grafika 1. Grafika 1 Illustrazzjoni tal-istrutturi stabbiliti fid-deċiżjonijiet tat-taxxa kkontestati Ishma (inklużi l-Akkumulazzjonijiet ZORA) Kuntratt Forward Dћul Ishma (inklużi l-Akkumulazzjonijiet ZORA) ZORA Assi Sellief Sussidjarja Holding

2.2.2. ĦARSA ĠENERALI TAD-DEĊIŻJONI TAT-TAXXA KKONTESTATA

(28) Dan it-trattament tat-taxxa ġie approvat f'żewġ settijiet ta' deċiżjonijiet tat-taxxa li jikkonċernaw żewġ strutturi differenti maħluqa minn Engie.

(29) L-ewwel sett ta' deċiżjonijiet tat-taxxa jikkonċerna t-trasferiment tal-attività li tikkonċerna x-xiri, il-bejgħ u n-negozju ta' gass LNG u ta' prodotti derivati mill-gass (“LNG Business”) (29) mill-kumpanija tal-Lussemburgu Suez LNG Trading S.A. (“LNG Trading”) għal għand LNG Supply. Dan jinkludi ħames deċiżjonijiet tat-taxxa meħuda mill-amministrazzjoni tat-taxxa tal-Lussemburgu wara talbiet għal deċiżjoni tat-taxxa ppreżentati mill-konsulent tat-taxxa ta' Engie (“konsulent tat-taxxa”) f'isem kumpaniji differenti ta' Engie (kollettivament, id-“deċiżjonijiet tat-taxxa LNG”). (1) L-ewwel deċiżjoni tat-taxxa ngħatat fid-9 ta' Settembru 2008 (“id-deċiżjoni tat-taxxa LNG tal-2008”). Hija ssegwi talba għal deċiżjoni tat-taxxa bl-istess data (“talba għal deċiżjoni tat-taxxa LNG tal-2008”) li tikkonċerna t-trattament tat-taxxa tal-kuntratti użati għall-finanzjament tat-trasferiment ta' LNG Business minn LNG Trading għal għand LNG Supply (LNG ZORA u l-Kuntratt Forward LNG). Id-deċiżjoni tat-taxxa tal-2008 hija parzjalment emendata u/jew ikkumplimentata minn deċiżjonijiet oħra meħuda mill-amministrazzjoni tat-taxxa tal-Lussemburgu. (2) Talba għal deċiżjoni tat-taxxa tat-30 ta' Settembru 2008 dwar it-trasferiment tal-ġestjoni effettiva ta' LNG Trading lejn in-Netherlands. Din it-talba għal deċiżjoni tat-taxxa ġiet approvata fl-istess jum mill-amministrazzjoni tat-taxxa tal-Lussemburgu. (3) Talba għal deċiżjoni tat-taxxa tat-3 ta' Marzu 2009 (“talba għal deċiżjoni tat-taxxa LNG tal-2009”), li timmodifika parzjalment l-istruttura stabbilità fit-talba għad-deċiżjoni tat-taxxa tal-LNG tal-2008. Din it-talba għal deċiżjoni tat-taxxa ġiet approvata fl-istess jum mill-amministrazzjoni tat-taxxa tal-Lussemburgu. (4) Talba għal deċiżjoni tat-taxxa tad-9 ta' Marzu 2012 (“talba għal deċiżjoni tat-taxxa LNG tal-2012”), li tiċċara ċerti termini tal-kontabbiltà użati biex jiġi ddeterminat il-marġni li fuqu tiġi ntaxxata LNG Supply. Din it-talba għal deċiżjoni tat-taxxa ġiet approvata fl-istess jum mill-amministrazzjoni tat-taxxa tal-Lussemburgu. (5) Fl-aħħar nett, talba għal deċiżjoni tat-taxxa tal-20 ta' Settembru 2013 bil-għan li jiġi ċċarat it-trattament tat-taxxa ta' konverżjoni parzjali ta' LNG ZORA (“talba għal deċiżjoni tat-taxxa fuq il-konverżjoni ta' LNG”). Din it-talba għal deċiżjoni tat-taxxa ġiet aċċettata mill-amministrazzjoni tat-taxxa tal-Lussemburgu bl-ittra tat-13 ta' Marzu 2014 (“deċiżjoni tat-taxxa fuq il-konverżjoni ta' LNG”).

(30) It-tieni sett ta' deċiżjonijiet tat-taxxa jikkonċerna t-trasferiment tal-ġestjoni tat-teżor u tal-attivitajiet ta' finanzjament (“Financing and Treasury Business”) (30) minn CEF għal GSTM. Dan jinkludi żewġ deċiżjonijiet tat-taxxa meħuda mill-amministrazzjoni tat-taxxa tal-Lussemburgu wara talbiet għal deċiżjoni tat-taxxa ppreżentati mill-konsulent tat-taxxa f'isem kumpaniji differenti ta' Engie (kollettivament, id-“deċiżjonijiet tat-taxxa GSTM”). (1) L-ewwel deċiżjoni tat-taxxa ngħatat mill-amministrazzjoni tal-Lussemburgu fid-9 ta' Frar 2010 (“id-deċiżjoni tat-taxxa GSTM tal-2010”). Din issegwi talba għal deċiżjoni tat-taxxa bl-istess data (“talba għal deċiżjoni tat-taxxa GSTM tal-2010”) li tikkonċerna t-trattament tat-taxxa tal-kuntratti użati għall-finanzjament tat-trasferiment ta' Financing and Treasury Business minn CEF għal għand GSTM (GSTM ZORA u l-Kuntratt Forward GSTM). (2) Id-Deċiżjoni tat-taxxa GSTM tal-2010 kienet ikkumplimentata minn talba għal deċiżjoni tat-taxxa bid-data tal-15 ta' Ġunju 2012 li tikkonċerna, inter alia, żieda potenzjali fl-ammont ta' GSTM ZORA (“it-talba għal deċiżjoni tat-taxxa GSTM tal-2012”). Din it-talba għal deċiżjoni tat-taxxa ġiet approvata fl-istess jum mill-amministrazzjoni tat-taxxa tal-Lussemburgu (“deċiżjoni tat-taxxa GSTM tal-2012”)

(31) Il-holdings f'kull waħda minn dawn l-istrutturi maħluqa fid-deċiżjonijiet tat-taxxa GSTM huma, rispettivament, LNG Holding u CEF (kollettivament, il-“Holdings”). L-entitajiet intermedjarji li taw iż-ZORAs huma, rispettivament GDF Suez LNG (Lussemburgu) S.à.r.l. (“LNG Lussemburgu”) u Electrabel Invest Lussemburgu SA (“EIL”, kollettivament ma' LNG Lussemburgu, “Selliefa”). Fl-aħħar nett, is-sussidjarji li akkwistaw u qed iħaddmu LNG Business u the Financing and Treasury Business huma, rispettivament, LNG Supply u GSTM (kollettivament is-“Sussidjarji”).

2.2.3. DESKRIZZJONI FID-DETTALL TAD-DEĊIŻJONIJIET TAT-TAXXA LNG

2.2.3.1. It-tranżazzjonijiet deskritti fid-deċiżjonijiet tat-taxxa LNG

(32) Skont it-talba għal deċiżjoni tat-taxxa LNG tal-2008, LNG Trading se tinkorpora żewġ kumpaniji taxxabbli ġodda Lussemburgiżi: LNG Lussemburgu u LNG Supply. It-talba għad-deċiżjoni tat-taxxa LNG tal-2008 stipulat li LNG Business se tinbiegħ lil LNG Lussemburgu li mbagħad tbiegħha lil LNG Supply (31). Madankollu, aktar tard din l-istruttura ġiet modifikata: skont it-talba għal deċiżjoni tat-taxxa LNG tal-2009, CEF l-ewwel akkwistat ishma ta' LNG Trading, u inkorporat lil LNG Lussemburgu, LNG Supply u LNG Holding. LNG Holding imbagħad ħadet ir-rwol ta' LNG Trading (32) fl-istruttura (33).

(33) L-istruttura hija implimentata kif ġej: (1) LNG Supplu takkwista l-attività ta' LNG Trading (LNG Business) għal prezz stmat ta' madwar USD 750 miljun. (2) LNG Supply tiffinanzja l-prezz tax-xiri permezz ta' self konvertibbli b'mod obbligatorju fuq 15-il sena, bla imgħax u denominat f'USD (LNG ZORA) mogħti minn LNG Lussemburgu. Mal-konverżjoni (34), LNG Supply toħroġ ishma (“Ishma ta' LNG Supply”) li jinkorporaw l-ammont nominali taż-ZORA biż-żieda/bit-tnaqqis tal-Akkumulazzjonijiet ZORA. (3) Imbagħad, LNG Lussemburgu tiffinanzja l-investiment f'LNG ZORA permezz tal-Kuntratt Forward LNG li tkun għamlet ma' LNG Holding. Skont dak il-kuntratt, LNG Lussemburgu taqbel li tittrasferixxi lil LNG Holding l-Ishma ta' LNG Supply. Il-prezz tal-Ishma ta' LNG Supply jikkorrispondi għall-ammont nominali ta' LNG ZORA. (35)

2.2.3.2. Il-ftehimiet iffirmati mill-partijiet

(34) Il-Lussemburgu ppreżenta kopji tal-ftehimiet li jirriflettu l-implimentazzjoni minn Engie tat-tranżazzjonijiet deskritti fid-deċiżjonijiet tat-taxxa tal-LNG: (1) Ftehim ta' Trasferiment ta' Negozju li sar bejn LNG Trading u LNG Supply fit-30 ta' Ottubru 2009 (“Ftehim tat-Trasferiment ta' LNG”) (36) fejn tal-ewwel taqbel li tittrasferixxi lil tal-aħħar LNG Business għall-prezz ta' USD 657 miljun (37) kontra żewġ ċedoli maħruġa minn LNG Supply (bħala minn qed jissellef) favur LNG Trading (bħala selliefa) ta', rispettivament, USD 11 000 000 u USD 646 000 000 (38). (2) Ftehim ta' Self Konvertibbli b'Mod Obbligatorju li sar bejn LNG Lussemburgu u LNG Supply fit-30 ta' Ottubru 2009 (“Ftehim LNG ZORA”) (39). Taħt dan il-ftehim, LNG Lussemburgu tagħti self lil LNG Supply (40) li jitħallas lura bil-ħruġ tal-Ishma ta' LNG Supply (41). Is-self għandu terminu massimu ta' 15-il sena, jiġifieri jiskadi fit-30 ta' Ottubru 2024 (42). Fl-aħħar ta' dak il-perjodu, għandu jiġi kkonvertit f'ishma, sakemm ma jkunx ġie kkonvertit f'ishma aktar kmieni minn xi parti bil-kunsens bil-miktub tal-parti l-oħra (43). Il-“prezz tal-ħruġ” tas-self huwa ta' USD 646 miljun (44). Il-prezz tal-konverżjoni se jkun daqs il-“prezz tal-ħruġ” biż-żieda tal-Akkumulazzjonijiet ZORA li jakkumulaw sal-konverżjoni (45). Kif spjegat fl-2.2.3.6, LNG ZORA ġie parzjalment ikkonvertit fl-2014. (3) Ftehim ta' Xiri Forward ta' Ishma Mħallsa minn Qabel bejn LNG Holding u LNG Lussemburgu fl-istess data (il-Kuntratt Forward LNG) (46). Skont dan il-ftehim, LNG Holding qed tixtri d-drittijiet kollha ta' LNG Lussemburgu fl-Ishma ta' LNG Supply għal prezz ta' USD 646 miljun (47), jiġifieri l-istess ammont bħall-“prezz tal-ħruġ” ta' LNG ZORA. L-Ishma ta' LNG Supply għandhom jiġu trasferiti lil LNG Holding fid-data tal-ħruġ tagħhom (48).

2.2.3.3. It-trattament tat-taxxa ta' LNG Supply

(35) Skont it-talba għal deċiżjoni tat-taxxa LNG tal-2008, kif aċċettata mill-amministrazzjoni tat-taxxa tal-Lussemburgu, il-profitt annwali li tiġġenera LNG Supply se jkun ugwali għal marġni miftiehem mal-amministrazzjoni tat-taxxa tal-Lussemburgu (“Marġni LNG”). Għalhekk, LNG Supply se tiġi ntaxxata biss fuq dak il-marġni. Id-differenza bejn il-profitt li fil-fatt jiġi ġġenerat kull sena minn LNG Supply u l-Marġini LNG (l-akkumulazzjonijiet ZORA) hija meqjusa bħala spiża deduċibbli relatata ma' LNG ZORA. (49)

(36) Il-Marġni LNG huwa stabbilit fit-talba għal deċiżjoni tat-taxxa LNG tal-2008 f'ammont li jikkorrispondi għal “firxa netta kumplessiva ta' [1/(50–100)%] tal-valur tal-ammont gross tal-assi kif muri fil-karta tal-bilanċ ta' [LNG Supply], tali firxa netta madankollu ma tkunx inqas minn [0,00-0,50] % tal-fatturat annwali gross derivat mill-Intrapriża” (50). Skont it-talba għal deċiżjoni tat-taxxa LNG tal-2008, “[il-Marġni LNG] se jikkwalifika bħala distakkat” minħabba li LNG Supply mhux ser “iġġarrab kambju u/jew riskju ta' dejn mitluf fuq in-negozju tagħha” (51). It-talba għal deċiżjoni tat-taxxa LNG tal-2008 tkompli tispjega li “id-dħul gross ta' […] ta' [LNG Supply], bit-tnaqqis tal-ispiża operazzjonali kollha mġarrba u bit-tnaqqis tal-ispiża fuq iż-ZORA huwa bejn wieħed u ieħor [il-Marġni LNG]” (52).

(37) Fi kliem ieħor, qabel il-konverżjoni taż-ZORA, il-bażi tat-taxxa ta' LNG Supply hija limitata għall-Marġni LNG. Il-konverżjoni ma għandha l-ebda impatt fuq il-bażi tat-taxxa ta' LNG Supply, minħabba li l-Akkumulazzjonijiet ZORA jkunu tnaqqsu minn LNG Supply kull sena qabel il-konverżjoni.

2.2.3.4. It-trattament tat-taxxa ta' LNG Lussemburgu

(38) It-talba għal deċiżjoni tat-taxxa LNG tal-2008, kif aċċettata mill-amministrazzjoni tat-taxxa tal-Lussemburgu, tippermetti lil LNG Lussemburgu, matul il-ħajja ta' LNG Zora, li jew iżżomm il-valur ta' ZORA fil-kontijiet tagħha bil-valur kontabilistiku (53) ew, alternattivament, li żżid (jew tnaqqas) il-valur tiegħu mill-prezz tal-akkwist tiegħu għall-prezz ta' tifdija mistenni (54). Għalhekk, matul il-ħajja ta' LNG ZORA, LNG Lussemburgu tista' tagħżel li ma tikkontabbilizza l-ebda dħul taxxabbli jew spiża deduċibbli għal skopijiet ta' taxxa relatata maż-ZORA. Kif se jiġi spjegat fil-premessa 52 hawn taħt, LNG Lussemburgu għażlet li żżomm il-valur ta' ZORA skont il-valur kontabbillistiku.

(39) Mal-konverżjoni, LNG Lussemburgu se tirċievi l-Ishma ta' LNG Supply, li l-valur tagħhom se jinkorpora l-prezz tal-ħruġ taż-ZORA flimkien mal-Akkumulazzjonijiet ZORA akkumulati sad-data tal-konverżjoni. Skont it-talba għal deċiżjoni tat-taxxa tal-2008, il-konverżjoni hija rregolata mir-reġim speċjali stabbilit fl-Artikolu 22bis tal-Kodiċi tat-Taxxa fuq id-Dħul tal-Lussemburgu (loi modifiée du 4 décembre 1967 concernant l'impôt sur le revenu, “LIR”), sakemm LNG Supply ma tagħżilx li ma tapplikahx. (55) Skont din id-dispożizzjoni, il-konverżjoni tas-self f'ishma mhux se twassal għal xi qligħ kapitali għall-finijiet ta' taxxa (56). Għalhekk, l-Akkumulazzjonijiet ZORA li se tirċievi LNG Lussemburgu mal-konverżjoni mhux se jkunu suġġetti għat-taxxa mal-konverżjoni (57).

2.2.3.5. It-trattament tat-taxxa ta' LNG Holding

(40) Skont it-talba għal deċiżjoni tat-taxxa LNG tal-2008, kif aċċettata mill-amministrazzjoni tat-taxxa tal-Lussemburgu, LNG Holding se tirreġistra l-pagament skont il-Kuntratt Forward fil-kontijiet tagħha bħala “Assi Finanzjarji Fissi” (58). It-talba għad-deċiżjoni tat-taxxa LNG tal-2008 tispjega li dawk l-assi “se jkunu u se jkomplu jiġu valwati skont il-prezz tal-kost” (59). Għalhekk, LNG Holding mhux se tikkontabbilizza dħul taxxabbli jew spejjeż deduċibbli għall-finijiet tat-taxxa qabel il-konverżjoni taż-ZORA u t-trasferiment minn LNG Lussemburgu tal-Ishma ta' LNG Supply li jkunu għadhom kif inħarġu.

(41) It-talba għal deċiżjoni tat-taxxa LNG tal-2008 LNG titlob ukoll konferma li “għall-finijiet tal-Artikolu 166 LIR […] il-partiċipazzjoni akkwistata minn [LNG Holding] skont il-Kuntratt Forward [LNG] se tikkwalifika bħala tali mal-mument li l-Kuntratt Forward [LNG] jiġi konkluż ” (60) u li “kwalunkwe dħul (dividendi u qligħ kapitali) derivat minn kumpaniji Lussemburgiżi se jiġi eżentat fuq il-bażi tal-Artikolu 166 LIR” (61). Kif spjegat fit-Taqsima 2.3.2, l-Artikolu 166 LIR huwa d-dispożizzjoni tal-liġi tat-taxxa fuq id-dħul tal-kumpaniji li tirregola l-eżenzjoni tal-parteċipazzjonijiet fil-Lussemburgu. Taħt ir-reġim ta' eżenzjoni tal-parteċipazzjonijiet, dħul li jiġi mill-parteċipazzjonijiet f'entitajiet oħra, bħal ishma, huwa eżentat mit-taxxa sakemm jiġu ssodisfati ċerti kundizzjonijiet.

(42) Konsegwentement, kwalunkwe dħul taxxabbli b'rabta mas-sjieda tal-Ishma ta' LNG Supply maħruġa fil-qafas tal-konverżjoni ta' LNG ZORA se jkun eżentat mit-taxxa fil-livell ta' LNG Holding bil-kundizzjoni li jiġu ssodisfati r-rekwiżiti tal-Artikolu 166 LIR.

2.2.3.6. Id-deċiżjoni tat-taxxa dwar il-konversjoni ta' LNG

(43) Skont it-talba għal deċiżjoni tat-taxxa dwar il-konverżjoni ta' LNG, kif aċċettata mill-amministrazzjoni tat-taxxa tal-Lussemburgu, Engie twettaq l-ewwel konverżjoni parzjali ta' LNG ZORA f'ishma għal ammont stmat f'dik id-data ta' USD [300–400] miljun. Dakinhar tal-konverżjoni, tiġi adottata deċiżjoni biex jitnaqqas il-kapital nominali ta' LNG Supply b'ammont daqs l-ammont tal-konverżjoni. Skont it-talba għal deċiżjoni tat-taxxa, “[f] jew [LNG Lussemburgu] il-Konverżjoni Parzjali taż-ZORA ma għandhiex konsegwenzi fuq it-taxxa” (62). “Minħabba t-tnaqqis tal-kapital minn [LNG Supply], [LNG Holding] se tirrikonoxxi profitt ugwali għad-differenza bejn l-ammont nominali ta' ishma kkonvertiti u l-ammont ta' konverżjoni. Dan il-profitt se jkun viżibbli fil-kotba ta' [LNG Holding] u huwa kopert mill-eżenzjoni tal-parteċipazzjonijiet” (63). Għalhekk, il-profitt miksub minn LNG Holding fil-mument tal-kanċellazzjoni tal-ishma minħabba t-tnaqqis kapitali se jkun eżentat mit-taxxa. Dan il-profitt jikkorrispondi għall-Akkumulazzjonijiet ZORA inkorporati fl-Ishma ta' LNG Supply li tirċievi LNG Holding mal-konverżjoni.

2.2.3.7. Implimentazzjoni tad-deċiżjoni tat-taxxa LNG

(44) Id-dikjarazzjonijiet tat-taxxa ppreżentati mil-Lussemburgu jirriflettu t-trattament tat-taxxa mogħti lill-kumpaniji involuti fit-tranżazzjonijiet kif deskritt fid-deċiżjonijiet tat-taxxa LNG.

2.2.3.7.1. LNG Supply

(45) Il-kontijiet statutorji ta' LNG Supply tal-2010 jindikaw li fl-2009 sar “ftehim ta' self konvertibbli b'mod obbligatorju f'ishma bejn LNG Lussemburgu u LNG Supply” għal ammont ta' USD 646 miljun b'maturità ta' 15-il sena mit-30 ta' Ottubru 2009 (64).

(46) LNG ZORA huwa rrappurtat bħala obbligazzjoni fil-karta tal-bilanċ u huwa inkluż fid-dikjarazzjoni tat-taxxa ta' LNG Supply għal ammont ugwali għall-valur nominali taż-ZORA (USD 646 miljun) mill-2009 sal-2013 (65). Fl-2014, l-ammont tnaqqas b'USD 193,8 miljun għal USD [300 – 600] miljun wara l-konverżjoni parzjali li saret dik is-sena (66).

(47) Għal kull sena, ammont ugwali għall-Akkumulazzjonijiet ZORA ġie rreġistrat bħala obbligazzjoni ta' LNG Supply (67) kontra l-ispiża korrispondenti fir-rapport tal-introjtu (68) u konsegwentement ġie mnaqqas mill-bażi tat-taxxa ta' LNG Supply. L-Akkumulazzjonijiet ZORA akkumulati rappurtati fid-dikjarazzjonijiet tat-taxxa ta' LNG Supply huma ppreżentati fi Table 1. It-tnaqqis tal-Akkumulazzjonijiet ZORA akkumulati b'EUR 193,8 miljun fl-2014 huwa dovut għall-impatt tal-konverżjoni parzjali ta' LNG ZORA, li huwa wkoll parzjalment paċut mill-Akkumulazzjonijiet ZORA addizjonali għal dik is-sena. (69) Tabella 1 Akkumulazzjonijiet ZORA akkumulati mniżżla fid-dikjarazzjonijiet tat-taxxa ta' LNG Supply 2009 2010 2011 2012 2013 2014 2015 2016 Akkumulazzjonijiet ZORA Akkumulati (f'miljuni ta' USD) 10,9 46,8 165,6 [350 -400] [650 – 700] [450 – 550] 0 0

(48) LNG Supply hija ntaxxata fuq il-Marġni LNG. Kif jidher għas-sena 2011 (70), il-Marġni LNG jiġi kkalkulat bħala [1/(50–100)%] tal-assi medji totali tal-kumpanija b'minimu ta' [0,0–0,50]% tal-fatturat gross annwali, f'konformità mad-deċiżjoni tat-taxxa LNG tal-2008. Il-valur medju tal-assi li jiffinanzjaw iż-ZORA kien jammonta għal USD 752 703 699 fl-2011. Għalhekk, il-marġini ta' [1/(50-100)%] ammonta għal USD [100 000–150 000]. Il-fatturat irreġistrat kien ta' USD 1 573 579 569, għalhekk il-marġni ta' [0,0–0,50]% ta' dan l-ammont kien ta' USD [3 500 000-4 000 000]. Bħala tali, dan l-ammont tal-aħħar kien meqjus bħala l-bażi tat-taxxa ta' LNG Supply għall-perjodu tal-2011 (71). LNG Supply għalhekk ħallset EUR [500 000-1 500 000] (72) f'taxxa fuq id-dħul tal-kumpaniji għas-sena tat-taxxa 2011. Grafika 2 Kalkolu tal-bażi tat-taxxa ta' LNG Supply, kif ippreżentat fl-Anness 3 tad-dikjarazzjoni tat-taxxa tal-2011 Akkumulazzjoni ZORA L-ammont tal-akkumulazzjoni ZORA kif indikat fil-kontijiet annwali mhuwiex konformi mal-ftehimiet bil-quddiem iffirmati mill-awtoritajiet tat-taxxa fid-9 ta' Settembru 2008 u f'Marzu 2012. Konsegwentement, tfasslet karta tal-bilanċ tat-taxxa sabiex jiġi rreġistrat l-ammont korrett. Skont il-ftehim bil-quddiem, il-kumpanija mhijiex taxxabbli fuq il-marġini tagħha (ara hawn taħt). Kalkolu tal-marġni Marġni nett [1/(50–100)%] tal-valur tal-assi grossi (jiġifieri l-valur medju tal-assi li jiffinanzjaw iż-ZORA) b'minimu ta' [0,0-0,5 %] tal-fatturat gross derivat mill-assi li ġew ittrasferiti lill-Kumpanija (jiġifieri l-qligħ totali tal-Kumpanija) Marġni minimu Profitt totali Taxxa Data tal-bidu Data tat-tmiem Marġni minimu (USD) 1 573 579 569 [0,0-0,5 %] 1/1/11 31/12/11 [3 500 000 -4 000 000 ] Marġni nett ta' [1/(50-100)%] tal-valur medju tal-assi li jiffinanzjaw iż-ZORA. Data Zora 1/1/11 692 817 329 (ara d-dikjarazzjoni tat-taxxa tal-2010) 31/12/20111 812 590 069 Totali 1 505 407 398 Medja 75 703 699

Zora Taxxa Data tal-bidu Data tat-tmiem Marġni (USD) 752 703 699 [1/(50-100)%] 1/1/11 31/12/11 [100 000 -150 000 ]

(49) Skont il-kontijiet statutorji ta' LNG Supply tal-2014, il-konverżjoni parzjali ta' LNG ZORA nqasmet “bejn parti mill-ammont nominali u parti mill-akkumulazzjoni” (73). Għaldaqstant, kemm il-valur nominali taż-ZORA kif ukoll l-Akkumulazzjonijiet ZORA akkumulati tnaqqsu b'USD 193,8 miljun fl-2014. (74) F'Settembru 2014, LNG Supply żiedet il-kapital tagħha b'USD 699,9 miljun (75) biex tirrimborża parzjalment lil LNG ZORA. L-Ishma ta' LNG Supply inħarġu bil-valur nominali u sussegwentement ġew ikkanċellati permezz ta' tnaqqis kapitali bl-ammont nominali tagħhom (76). Din il-konverżjoni ma kellhiex konsegwenzi fuq it-taxxa għal LNG Supply.

(50) Fl-2015, peress li LNG Supply kienet f'pożizzjoni li qed tagħmel it-telf, l-Akkumulazzjonijiet ZORA saru negattivi, b'USD [650–850] miljun, li għalhekk naqqsu, l-ewwel l-Akkumulazzjonijiet ZORA akkumulati li kien baqa' ta' (USD [450–550]) għal USD 0, u mbagħad il-valur nominali pendenti ta' LNG ZORA għal USD [200–250] miljun. (77)

(51) Fl-2016, l-Akkumulazzjonijiet ZORA reġgħu kienu negattivi b'USD [100–200] miljun, u b'hekk komplew inaqqsu l-ammont pendenti ta' LNG ZORA għal USD [100–200] miljun (78).

2.2.3.7.2. LNG Lussemburgu

(52) Skont id-dikjarazzjonijiet tat-taxxa ta' LNG Lussemburgu, il-valur ta' LNG ZORA nżamm fl-ammont nominali tiegħu (USD 646 miljun) sal-konverżjoni parzjali tiegħu fl-2014 (79), f'konformità mad-deċiżjoni tat-taxxa LNG tal-2008 (80). Il-Kuntratt Forward LNG jidher ukoll fid-dikjarazzjoni tat-taxxa ta' LNG Lussemburgu bħala obbligazzjoni għall-istess ammont (81).

(53) Fl-2014, bħala riżultat tal-konverżjoni parzjali, kemm il-valur ta' LNG ZORA (assi) kif ukoll tal-Kuntratt Forward LNG (obbligazzjoni) naqsu b'USD 193,8 miljun għal USD 452,2 miljun, mingħajr impatt fuq ir-rapport tal-introjtu. (82) LNG Lussemburgu ma għażlitx li tapplika l-Artikolu 22bis LIR.

(54) Fl-2015, kif spjegat fil-premessa 50, il-valur ta' LNG ZORA tnaqqas għal USD [300–600] miljun minħabba Akkumulazzjonijiet ZORA negattivi. LNG Lussemburgu għalhekk naqqset il-valur ta' LNG ZORA għal dan l-ammont u fl-istess ħin naqqset il-valur tal-Kuntratt Forward LNG għall-istess ammont (83).

(55) Fl-2016, l-istess aġġustamenti twettqu għal LNG ZORA u għall-Kuntratt Forward ta' LNG biex inaqqsu l-valur tagħhom għal USD [100–200] miljun (84).

2.2.3.7.3. LNG Holding

(56) Iż-ZORA huwa kontabbilizzat fil-kontijiet statutorji ta' LNG Holding bħala assi finanzjarju (85). Mill-2012, parteċipazzjoni f'LNG Supply għal ammont ugwali għall-valur nominali ta' LNG ZORA tidher ukoll fid-dikjarazzjoni tat-taxxa ta' LNG Holding taħt il-kategorija tal-parteċipazzjonijiet eliġibbli skont l-Artikolu 166 LIR (86).

(57) Skont id-dikjarazzjoni tat-taxxa u l-kontijiet statutorji tal-2014 ta' LNG Holding, il-kanċellazzjoni tal-Ishma ta' LNG Supply, li ġew riċevuti b'riżultat tal-konverżjoni parzjali ta' LNG ZORA fl-2014, iġġenerat qligħ kapitali ta' USD 506,2 miljun (87), li baqgħu ma ġew intaxxati xejn bis-saħħa tal-applikazzjoni tar-reġim ta' eżenzjoni tal-parteċipazzjonijiet (l-Artikolu 166 LIR).

(58) Fl-2015 u fl-2016, LNG Holding ikkontabbilizzat aġġustament ta' indeboliment fuq il-Kuntratt Forward tal-LNG li jirrifletti t-tnaqqis fil-valur ta' LNG ZORA wara l-Akkumulazzjonijiet ZORA negattivi, kif spjegat fil-premessi 50 u 51 (88). Dan l-indeboliment kien rifless bħala imposta fir-rapport tal-introjtu ta' LNG Holding.

2.2.4. DESKRIZZJONI FID-DETTALL TAD-DEĊIŻJONIJIET TAT-TAXXA GSTM

2.2.4.1. It-tranżazzjonijiet deskritti fid-deċiżjonijiet tat-taxxa LNG

(59) Skont it-talba għad-deċiżjoni tat-taxxa tal-2010 GSTM, Engie se timplimenta struttura simili għal dik deskritta fid-deċiżjonijiet tat-taxxa ta' LNG: GSTM takkwista l-Financing and Treasury Business u tiffinanzja l-akkwist permezz ta' GSTM ZORA mogħti minn EIL. Mal-konverżjoni (89), GSTM toħroġ ishma (“Ishma ta' GSTM”) li jinkorporaw l-ammont nominali taż-ZORA biż-żieda/bit-tnaqqis tal-Akkumulazzjonijiet ZORA. Imbagħad, EIL tiffinanzja l-investiment f'GSTM ZORA permezz tal-Kuntratt Forward GSTM li tkun għamlet ma' CEF. Skont dak il-kuntratt, EIL se taqbel li tittrasferixxi lil CEF l-Ishma ta' GSTM. Il-prezz tal-Ishma ta' GSTM jikkorrispondi għall-ammont nominali ta' GSTM ZORA. (90)

(60) It-talba għal deċiżjoni tat-taxxa GSTM tal-2012 fiha pożizzjoni tat-taxxa fuq l-istess ZORA li hija kważi identika għal dik tat-talba għal deċiżjoni tat-taxxa LNG tal-2008, ħlief li din id-deċiżjoni tikkontempla, inter alia, żieda potenzjali futura fl-ammont ta' GSTM ZORA (91).

2.2.4.2. Il-ftehimiet iffirmati mill-partijiet

(61) Il-Lussemburgu ppreżenta kopji tad-dokumenti u tal-ftehimiet li jirriflettu l-implimentazzjoni minn Engie tat-tranżazzjonijiet deskritti fid-deċiżjonijiet tat-taxxa GSTM: (1) Dokument bit-titolu “Proposta ta' trasferiment ta' fergħa ta' attività” depożitat fir-Reġistru tal-kummerċ u tal-kumpaniji tal-Lussemburgu fit-13 ta' Mejju 2011 (“Proposta ta' Trasferiment GSTM”) (92). Skont dan id-dokument, CEF tipproponi li tittrasferixxi lil GSTM il-Financing and Treasury Business għal ammont ta' EUR 1 036 912 506,84. Skont il-Proposta ta' Trasferiment GSTM, CEF se tittrasferixxi l-fergħa ta' attività bi skambju ma' ċedola mingħand GSTM (93). (2) Żewġ Ftehimiet ta' Self Konvertibbli b'Mod Obbligatorju li daħlu fihom EIL u GSTM, wieħed bid-data tas-17 ta' Ġunju 2011 u l-ieħor tat-30 ta' Ġunju 2014 (“Ftehimiet GSTM ZORA”, flimkien mal-Ftehim LNG Zora, il-“Ftehimiet ZORA”) (94) essenzjalment bl-istess kontenut (95). Skont il-Ftehimiet GSTM ZORA, EIL tagħti self (96) lil GSTM li jitħallas lura bil-ħruġ tal-Ishma ta' GSTM (97). Is-self jiskadi fis-17 ta' Ġunju 2026 (98). Fl-aħħar ta' dak il-perjodu, għandu jiġi kkonvertit f'ishma, sakemm ma jkunx ġie kkonvertit f'ishma aktar kmieni minn xi parti bil-kunsens bil-miktub tal-parti l-oħra (99). Il-“prezz tal-ħruġ” tas-self huwa ta' EUR 1 036 912 507 (100). Il-prezz tal-konverżjoni se jkun daqs il-“prezz tal-ħruġ” biż-żieda tal-Akkumulazzjonijiet ZORA li jakkumulaw sal-konverżjoni (101). (3) Ftehim ta' Xiri Forward ta' Ishma Mħallsa minn Qabel bejn CEF u EIL fis-17 ta' Ġunju 2011(il-Kuntratt Forward GSTM) (102). Skont dan il-ftehim, CEF qed tixtri d-drittijiet kollha ta' EIL Lussemburgu fl-Ishma ta' GSTM għal prezz daqs il-“prezz tal-ħruġ” ta' GSTM ZORA (103). L-Ishma ta' GSTM għandhom jiġu ttrasferiti lil CEF fid-data tal-ħruġ tagħhom (104).

2.2.4.3. It-trattament tat-taxxa ta' GSTM

(62) Skont it-talba għal deċiżjoni tat-taxxa GSTM tal-2010, kif approvata mill-amministrazzjoni tat-taxxa tal-Lussemburgu, il-profitt annwali taxxabbli ta' GSTM għandu jkun ugwali għal marġni miftiehem mal-amministrazzjoni tat-taxxa tal-Lussemburgu (“Marġni tal-GSTM”). Għalhekk, GSTM se tiġi ntaxxata biss fuq dak il-marġni. Id-differenza bejn il-profitt li fil-fatt jiġi ġġenerat minn GSTM u l-Marġini GSTM (l-Akkumulazzjonijiet ZORA) hija meqjusa bħala spiża deduċibbli relatata ma' GSTM ZORA (105).

(63) Il-marġni GSTM huwa stabbilit fit-talba għal deċiżjoni tat-taxxa GSTM tal-2010 bħala ammont li jikkorrispondi għal “firxa netta kumplessiva ta' [1/(50-100)%] fuq il-valur prinċipali tal-assi kollha tagħha, inklużi dawk l-assi finanzjati b'self normali” (106). It-talba għal deċiżjoni tat-taxxa GSTM tal-2010 tikkunsidra li l-Marġini GSTM huwa skont il-prinċipju tad-distakkament (107).

(64) It-talba għal deċiżjoni tat-taxxa GSTM tal-2012 tikkontempla modifika fil-Marġni tal-GSTM. Din tgħid li l-ammont tiegħu “se jiġi ddeterminat f'ittra APA futura akkumpanjata minn rapport dwar l-PT [l-ipprezzar tat-trasferiment]” (108). Skont il-kontijiet finanzjarji statutorji tal-2011 tal-GSTM (109), il-bidla fil-Marġni GSTM mill-1 ta' Jannar 2012 kienet minħabba d-dħul fis-seħħ taċ-Ċirkolari Amministrattiva tat-28 ta' Jannar 2011 dwar l-attivitajiet ta' finanzjament intragrupp (“Ċirkulari 164/2”) (110). Din iċ-Ċirkolari talbet il-preżentazzjoni ta' studji dwar l-ipprezzar ta' trasferiment (“PT”) fir-rigward ta' kwalunkwe talba għal deċiżjoni tat-taxxa li titlob il-ftehim dwar prezzijiet ta' trasferiment għal tranżazzjonijiet ta' finanzjament intragrupp (bħall-Marġni tal-GSTM) (111). Għaldaqstant, il-konsulent tat-taxxa ppreżenta, permezz tal-ittri tal-11 ta' Lulju 2012 u tal-11 ta' Novembru 2013, żewġ talbiet għal deċiżjoni tat-taxxa bi studji PT li jikkonċernaw l-istabbiliment tal-Marġni GSTM (112). Skont il-Lussemburgu, dawn it-talbiet għal deċiżjoni tat-taxxa ma ġewx approvati mill-amministrazzjoni tat-taxxa. Fi kliem ieħor, l-amministrazzjoni tat-taxxa tal-Lussemburgu ma ħarġitx deċiżjoni tat-taxxa li tikkonferma l-valur tal-marġni tal-GSTM propost mill-konsulent tat-taxxa ta' Engie fl-ittri tiegħu tal-11 ta' Lulju 2012 u tal-11 ta' Novembru 2013 (113).

(65) It-talba għal deċiżjoni tat-taxxa GSTM tal-2010 tindika wkoll li “fil-każ improbabbli li t-trattament kontabilistiku ma jkunx totalment konformi mal-obbligi skont il-ftehim ZORA, il-profitt jew it-telf riżultanti rifless fil-kontijiet annwali mhux se jaffettwa l-pożizzjoni tat-taxxa stabbilita hawn fuq” (114).

(66) Għalhekk il-konklużjoni hija li qabel il-konverżjoni ta' GSTM ZORA, il-bażi tat-taxxa ta' GSTM hija limitata għall-Marġni GSTM. Il-konverżjoni ta' GSTM ZORA ma għandhiex impatt fuq il-bażi tat-taxxa ta' GSTM.

2.2.4.4. It-trattament tat-taxxa ta' EIL

(67) It-trattament tat-taxxa mogħti lil EIL huwa simili għal dak deskritt għal LNG Lussemburgu (115), u jsegwi argumenti identiċi (116). Għalhekk, matul il-ħajja ta' GSTM ZORA, EIL tista' tagħżel li ma tikkontabbilizza l-ebda dħul taxxabbli jew spiża deduċibbli. Mal-konverżjoni, jekk EIL tagħżel li tapplika r-reġim speċjali stipulat fl-Artikolu 22bis LIR, hija mhux se tirrikonoxxi dħul (117) u għalhekk ma tkun dovuta l-ebda taxxa fuq id-dħul tal-kumpaniji (118). Kif se jiġi spjegat fil-premessa 76, EIL tagħżel li żżomm il-valur ta' GSTM ZORA skont il-valur kontabilistiku.

2.2.4.5. It-trattament tat-taxxa ta' CEF

(68) It-trattament tat-taxxa mogħti lil CEF huwa simili għal dak deskritt għal LNG Holding (119). Għaldaqstant, CEF mhijiex se tikkontabilizza dħul taxxabbli jew spejjeż deduċibbli għal skopijiet ta' taxxa qabel il-konverżjoni taż-ZORA (120).

(69) It-talba għal deċiżjoni tat-taxxa GSTM tal-2010 titlob ukoll għal konferma li “il-parteċipazzjoni mixtrija minn CEF skont il-Kuntratt Forward se tikkwalifika bħala parteċipazzjoni diretta fil-kapital ta' GSTM mal-mument li fih jiġi konkluż il-Kuntratt Forward għall-finijiet tal-Artikolu 166 LIR” (121). Konsegwentement, kwalunkwe dħul taxxabbli b'rabta mas-sjieda tal-Ishma ta' GSTM se jkun eżentat mit-taxxa fil-livell ta' CEF, bil-kundizzjoni li jiġu ssodisfati r-rekwiżiti tal-Artikolu 166 LIR.

2.2.4.6. Implimentazzjoni tad-deċiżjoni tat-taxxa GSTM

(70) Id-dikjarazzjonijiet tat-taxxa ppreżentati mil-Lussemburgu jirriflettu t-trattament tat-taxxa mogħti lill-kumpaniji involuti fit-tranżazzjonijiet kif deskritt fid-deċiżjonijiet tat-taxxa GSTM.

2.2.4.6.1. GSTM

(71) Il-kontijiet statutorji tal-2012 ta' GSTM jindikaw li EIL “tat self konvertibbli b'mod obbligatorju ta' EUR 1 036 912 506,84 lil [GSTM] b'maturità ta' 15-il sena minnĠunju, 17 2011” (122).

(72) GSTM ZORA huwa rrappurtat bħala obbligazzjoni fil-karta tal-bilanċ inkluża fid-dikjarazzjoni tat-taxxa ta' GSTM għal ammont ugwali għall-valur nominali taż-ZORA (EUR 1 036 912 506,84). Dak l-ammont ma jvarjax matul is-snin (123).

(73) Għal kull sena, ammont ugwali għall-Akkumulazzjonijiet ZORA ġie rreġistrat bħala obbligazzjoni ta' GSTM (124) kontra l-ispiża korrispondenti fir-rapport tal-introjtu (125) u konsegwentement ġie mnaqqas mill-bażi tat-taxxa ta' GSTM. L-allokazzjonijiet ZORA akkumulati rrappurtati fid-dikjarazzjonijiet tat-taxxa ta' GSTM matul il-perjodu 2011 sal-2015 huma ppreżentati Table 2 hawn taħt. Tabella 2 Akkumulazzjonijiet ZORA akkumulati mniżżla fid-dikjarazzjonijiet tat-taxxa ta' GSTM 2011 2012 2013 2014 2015 2016 Akkumulazzjonijiet ZORA Akkumulati (f'miljuni ta' EUR) 44,9 [100-150] [300-350] [450 – 500] [600 – 650] [600-900]

(74) Skont id-deċiżjoni tat-taxxa GSTM tal-2010, GSTM hija ntaxxata fuq il-Marġni GSTM. Il-Grafika 3 hawn taħt jidher kif ġie ddeterminat l-marġni GSTM għas-sena 2011 (126). Il-“qligħ nett qabel it-taxxa u l-Akkumulazzjoni ZORA” ammontaw għal EUR 45 522 581. Il-bażi tat-taxxa ta' GSTM hija kkalkolata bħala [1/(50–100)%] tal-assi medji totali tal-kumpanija għall-perjodu tal-2011, li ammontaw għal EUR 3,7 biljun. Il-profitt taxxabbli miżmum minn GSTM fuq din il-bażi jammonta għal EUR [500 000–600 000] (li miegħu jiżdied ammont iddenominat bħala “remunerazzjoni ta' kapital” li jammonta għal EUR [6 000–11 000]). Id-differenza bejn dan l-ammont u “l-qligħ nett qabel it-taxxa u l-Akkumulazzjoni ZORA” hija l-ammont ta' EUR 44,9 miljun, li ġie rreġistrat fid-dikjarazzjoni tat-taxxa bħala Akkumulazzjoni ZORA deduċibbli għall-finijiet ta' taxxa. Grafika 3 Kalkolu tal-bażi tat-taxxa ta' GSTM għas-sena 2011, kif ippreżentat fl-Anness 3 tad-dikjarazzjoni tat-taxxa tal-2011 ta' GSTM Total tal-assi Minn Sa Għadd ta' jiem Medja (*1) 8 691 871 776 2.5.2011 31.12.2011 244 3 729 884 433 Total ta' assi li jiffinanzjaw djun 3 729 202 241 Qligħ nett qabel it-taxxa u l-akkumulazzjoni ZORA [45 000 000 -50 000 000 ] Qligħ nett qabel it-taxxa u l-akkumulazzjoni ZORA marbuta mal-kapital 8 326 Qligħ nett qabel it-taxxa u l-akkumulazzjoni Zora marbuta ma' assi li jiffinanzjaw djun [45 000 000 -50 000 000 ] Totali [45 000 000 -50 000 000 ] Marġni ta' [1/(50-100)%] [550 000 -600 000 ] Redittu fuq il-kapital Remunerazzjoni ta' assi li jiffinanzjaw djun (marġni ta' [1/(50–100)%]) [550 000 -600 000 ] Marġni nett totali [550 000 -600 000 ] Il-marġini diġà ġie rreġistrat fil-kontijiet annwali, għalhekk mhux meħtieġ aġġustament. Kalkolu tal-ammont taxxabbli EUR Profitt/telf għas-sena 420 802 Żid: taxxi [150 000 -200 000 ] Ammont taxxabbli [550 000 -600 000 ] Taxxa fuq il-kumpaniji [100 000 -150 000 ]

(75) Id-dikjarazzjonijiet tat-taxxa ta' GSTM juru li, kif indikat qabel (127), il-Marġni ta' GSTM inbidel wara l-2011. Kif muri għas-snin 2012 u 2013, il-marġni ta' GSTM mhuwiex stabbilit għal [1/(50–100)%] fuq il-valur tal-assi, kif kien inizjalment ikkontemplat fit-talba għal deċiżjoni tat-taxxa GSTM tal-2010, iżda għal [0-1 %] fuq il-valur tad-djun li jiffinanzjaw l-assi (128). Fl-2014, il-Marġni ta' GSTM kien stabbilit għal [0-1 %] tal-ammont totali ta' self u riċevibbli. Id-dikjarazzjonijiet tat-taxxa jindikaw li l-Marġini ta' GSTM għal dawn is-snin ġie kkalkulat b'referenza għat-talbiet għal deċiżjoni tat-taxxa tal-11 ta' Lulju 2012 u tal-11 ta' Novembru 2013 (129) li, kif indikat fil-premessa (64) qatt ma ġew aċċettati mill-amministrazzjoni tat-taxxa tal-Lussemburgu. Grafika 4 Il-kalkolu tal-bażi tat-taxxa ta' GSTM b'referenza għat-talbiet għal deċiżjonijiet tal-2010 u tal-2012 fl-Anness 3 għad-dikjarazzjoni tat-taxxa tal-2012 ta' GSTM L-Annessi tad-Déclaration pour l'impôt sur le revenu des collectivités et pour l'impôt commercial għall-2012 u d-dikjarazzjoni tal-assi personali mill-1 ta' Jannar 2013 f'isem: GDF SUEZ Treasury Management S.à r.l tax No 2011 2416 545 Anness 3 STAW/NGOK Noti ta' spjegazzjoni Kummenti ġenerali Qed issir referenza għall-ittri tal-konsulent tat-taxxa tad-9 ta' Frar 2010 u tal-15 ta' Ġunju 2012. Marġni fuq in-negozju ta' finanzjament Qed issir referenza għall-ftehimiet dwar l-ipprezzar ta' trasferiment bil-quddiem tal-konsulent tat-taxxa tal-11 ta' Lulju 2012 u tal-11 ta' Novembru 2013 (l-APAs). Il-marġni fuq in-negozju ta' finanzjament huwa kkalkolat kif ġej: Ammont medju ta' djun li jiffinanzjaw l-assi (*) minn sa jiem % (**) marġni [9 000 000 000 -10 000 000 000 ] 1/1/2012 31/12/2012 366 4,2 bps [3 000 000 -4 000 000 ] Totali 366 Redittu fuq il-kapital ta' riskju Kapital medju minn sa jiem Redittu fuq il-kapital ta' riskju [2 000 000 -3 000 000 ] 1/1/2012 31/12/2012 366 [20 000 -30 000 ] Totali 366 Kalkolu tal-akkumulazzjoni ZORA Qligħ nett qabel it-taxxa u l-akkumulazzjoni ZORA [100 000 000 -150 000 000 ] Bit-tnaqqis ta': redditu kapitali [20 000 -30 000 ] Bit-tnaqqis ta': Marġni minimu [3 000 000 -4 000 000 ] Akkumulazzjoni ZORA [100 000 000 -150 000 000 ] L-ammont tal-akkumulazzjoni ZORA, kif indikat fil-kontijiet mhuwiex konformi mal-APAs (mhux suffiċjenti). Konsegwentement, sar aġġustament ta' EUR [40 000 –50 000 ] fil-karta tal-bilanċ tat-taxxa u fir-rapport tal-introjtu tat-taxxa, u dan l-aġġustament se jiġi rreġistrat fil-kontijiet kummerċjali għall-2013. (*) Ikkalkolat fuq bażi ta' kull xahar. (**) Qed nirreferu għall-istudju tal-ipprezzar ta' trasferiment kif previst fl-APAs

2.2.4.6.2. EIL

(76) Il-valur ta' GSTM ZORA fil-kotba ta' EIL inżamm skont l-ammont nominali, EUR 1 036 912 507 (130), f'konformità mal-għażla mogħtija mid-deċiżjonijiet tat-taxxa GSTM (131).

2.2.4.6.3. CEF

(77) Finalment, tidher ukoll parteċipazzjoni f'GSTM għal ammont ugwali għall-valur nominali ta' GSTM ZORA fid-dikjarazzjoni tat-taxxa ta' CEF taħt il-kategorija tal-parteċipazzjonijiet eliġibbli skont l-Artikolu 166 LIR (132).

2.3. DESKRIZZJONI TAL-QAFAS ĠURIDKU NAZZJONALI RILEVANTI

2.3.1. DESKRIZZJONI TAL-PRINĊIPJI ĠENERALI TAS-SISTEMA TAT-TAXXA TAL-KUMPANIJI TAL-LUSSEMBURGU

(78) Ir-regoli ordinarji tat-tassazzjoni tal-kumpaniji fil-Lussemburgu jinsabu fl-LIR. Skont l-Artikolu 159 LIR, il-kumpaniji residenti għall-finijiet ta' taxxa huma soġġetti għal taxxa fuq it-totalità tal-profitti tagħhom (133). L-Artikolu 163 LIR jipprevedi li t-taxxa fuq id-dħul tal-kumpaniji tal-Lussemburgu hija applikabbli għall-profitt taxxabbli ta' kontribwent f'sena partikolari (134). Qabel l-2013, il-kumpaniji kollha soġġetti għat-taxxa fil-Lussemburgu kienu ntaxxati fuq il-profitt taxxabbli tagħhom bir-rata tat-taxxa standard ta' 28,80 % (135). Sa mill-2013, ir-rata tat-taxxa standard saret 29,22 %.

(79) L-Artikolu 18(1) LIR jipprevedi l-metodu biex jiġi stabbilit il-profitt annwali ta' kontribwent kumpanija: “Il-profitt huwa determinat bħala d-differenza bejn l-assi netti fit-tmiem u l-assi netti fil-bidu tal-perjodu tar-rapportar, biż-żieda tal-ġbid għall-użu personali u bit-tnaqqis tal-kontribuzzjonijiet addizzjonali li saru matul il-perjodu tar-rapportar”.

(80) L-Artikolu 23 LIR jispjega li l-valur tal-assi netti għandu jiġi determinat skont ir-regoli u l-prinċipji tal-kontabilità (136).

(81) L-Artikolu 40 LIR jistabbilixxi l-prinċipju li l-karta tal-bilanċ tat-taxxa tintrabat mal-karta tal-bilanċ kummerċjali (“accrochement du bilan fiscal au bilan commercial”). Skont dan il-prinċipju, il-karta tal-bilanċ tat-taxxa — li tistabbilixxi l-bażi tat-taxxa annwali — għandha tikkorrispondi għall-karta tal-bilanċ kummerċjali sakemm ma tapplikax regola tat-taxxa speċifika li teħtieġ l-użu ta' valur differenti. (137)

2.3.2. IR-REĠIM TA' EŻENZJONI TAL-PARTEĊIPAZZJONIJIET U T-TASSAZZJONI TAD-DISTRIBUZZJONI TAL-PROFITTI

(82) Skont l-Artikolu 97(1) LIR, introjtu minn dħul minn investiment jenħtieġ li jinkludi dividendi, parteċipazzjonijiet fi profitti u kwalunkwe profitt ieħor allokat abbażi ta' ishma jew parteċipazzjonijiet oħra f'kumpaniji (138).

(83) Fir-rigward tat-tassazzjoni tad-dividendi u dħul ieħor li jirriżulta minn parteċipazzjonijiet, l-Artikolu 166 LIR jintroduċi l-hekk imsejjaħ “reġim ta' eżenzjoni tal-parteċipazzjonijiet” fil-Lussemburgu. Dan ir-reġim jipprevedi eżenzjoni mit-taxxa fuq id-dħul tal-kumpaniji, mit-taxxa minn ras il-għajn u mit-taxxa fuq il-ġid nett għal dħul li jiġi mill-parteċipazzjonijiet miżmuma minn entitajiet li jissodisfaw ċerti kriterji. Fl-opinjoni tiegħu dwar l-abbozz ta' liġi li jinkorpora din id-dispożizzjoni fil-LIR, il-Kunsill tal-Istat tal-Lussemburgu jgħid li dan ir-reġim huwa ġġustifikat sabiex tiġi evitata tassazzjoni tripla għal raġunijiet ta' ekwità fiskali u ordni ekonomika (139).

(84) L-Artikolu 166(2) LIR jelenka l-entitajiet li jistgħu jibbenefikaw mill-eżenzjoni tal-parteċipazzjonijiet, li jinkludu kumpaniji b'ishma konġunti soġġetti għat-taxxa fil-Lussemburgu (bħal “société anonyme” u “société à responsabilité limitée”), u l-kumpaniji elenkati skont l-Artikolu 2 tad-Direttiva tal-Kunsill 90/435/KEE (140).

(85) Sabiex wieħed jibbenefika mill-eżenzjoni, iridu jiġu ssodisfati żewġ kundizzjonijiet kumulattivi: l-ewwel, l-entitajiet irid ikollhom jew jimpenjaw ruħhom li se jżommu l-parteċipazzjoni għal perjodu mhux interrott ta' mill-inqas 12-il xahar; it-tieni, il-parteċipazzjoni ma għandhiex tkun ta' inqas minn 10 % tal-kapital tal-entità bil-parteċipazzjoni fiha jew minn prezz ta' akkwist ta' EUR 1,2 miljun (141).

(86) Dment li dawn iż-żewġ kundizzjonijiet ikunu ssodisfati, id-dħul li jkun ġej mill-parteċipazzjoni (dividendi, qligħ kapitali jew kwalunkwe dħul ieħor li jkun ġej mill-parteċipazzjoni) ikun eżentat għal kollox mit-taxxa tal-kumpaniji tal-Lussemburgu. Skont l-Artikolu 166(9) LIR u r-Règlement grand-ducal du 21 décembre 2001 (“Digriet tal-21 ta' Diċembru 2001”), (142) l-eżenzjoni tal-partiċipazzjonijiet tapplika wkoll għall-qligħ kapitali (revenus dégagés par la cession de la participation) (143).

(87) It-tassazzjoni tal-profitti li jiġu mqassma fil-livell tal-entità li tiddistribwixxi hija rregolata mill-Artikolu 164 LIR. L-Artikolu 164(1) LIR jipprevedi li, sabiex tiġi ddeterminata l-bażi tat-taxxa, huwa irrilevanti jekk il-profitt ikunx tqassam jew (144) le. L-Artikolu 164(2) LIR jispjega x'għandu jinftiehem bħala “distribuzzjoni” għall-finijiet tal-Artikolu 164(1) LIR u f'din il-kategorija jinkludi d-distribuzzjonijiet lil kwalunkwe tip ta' azzjonist, lil detenturi ta' ċertifikati ta' parteċipazzjoni, lill-ishma tal-fundaturi, lil ishma ta' tgawdija, jew lil kwalunkwe titolu ieħor, inklużi bonds b'rendiment varjabbli (145).

2.3.3. DIFFERIMENT TEMPORANJU TAT-TAXXA FUQ IL-QLIGĦ KAPITALI LI JIRRIŻULTA MINN KONVERŻJONIJIET

(88) Il-prinċipju ġenerali li jikkonċerna l-konverżjoni tal-assi huwa stabbilit fl-Artikolu 22(5) LIR, li skontu skambju ta' assi jenħtieġ li jiġi kkunsidrat bħala l-bejgħ tal-assi partikolari, segwit bl-akkwist tal-assi akkwistat bi prezz li jikkorrispondi għall-valur ta' disponiment stmat tiegħu (146), u b'hekk potenzjalment iwassal għal qligħ kapitali taxxabbli.

(89) Bħala eċċezzjoni għal din ir-regola ġenerali, l-Artikolu 22bis (2) numru 1 LIR jistipula li l-konverżjoni ta' self f'kapital azzjonarju tad-debitur ma twassalx għal realizzazzjoni ta' qligħ kapitali għal skopijiet ta' taxxa tad-dħul tal-kumpaniji. Dik l-istess dispożizzjoni tipprevedi li tali eċċezzjoni ma tkoprix l-imgħax dovut fuq is-self li jikkorrispondi għas-sena tal-konverżjoni sad-data tal-iskambju (147).

2.3.4. DISPOŻIZZJONI KONTRA L-ABBUŻ

(90) L-Artikolu 6 tal-Liġi dwar l-Adattament tat-Taxxa tal-Lussemburgu jew Steueranpassungsgesetz (“StAnpG”) tipprojbixxi li t-taxxi jiġu evażi jew mitigati permezz ta' abbuż minn forom jew minn kostruzzjonijiet li huma legali taħt il-liġi ċivili. Skont l-Artikolu 6 StAnpG, jekk il-forma legali jew il-kostruzzjoni li ddawwar tranżazzjoni ma tkunx xierqa f'termini tas-sustanza tagħha, it-taxxa għandha tiġi vvalutata skont is-sustanza tat-tranżazzjoni, daqslikieku ġiet konkluża fil-forma legali xierqa. (148)

3. RAĠUNIJIET BIEX TINBEDA L-PROĊEDURA

(91) Fid-Deċiżjoni tal-ftuħ tagħha, il-Kummissjoni kienet tal-fehma preliminari li t-trattament tat-taxxa mogħti abbażi tad-deċiżjonijiet tat-taxxa kkontestati jidher li jikkostitwixxi għajnuna mill-Istat fl-ambitu tal-Artikolu 107(1) tat-Trattat u qajmet dubji dwar il-kompatibbiltà ta' dawk il-miżuri mas-suq intern.

(92) B'mod aktar speċifiku, fid-Deċiżjoni tal-ftuħ, il-Kummissjoni qajmet id-dubji li ġejjin: (1) jekk l-awtoritajiet tat-taxxa tal-Lussemburgu kinux ippermettew korrettament id-deduzzjoni tal-Akkumulazzjonijiet ZORA u jekk iz-ZORAs kinux skont il-prinċipju tad-distakkament; (2) f'każ li l-awtoritajiet tat-taxxa tal-Lussemburgu kellhom id-dritt jippermettu d-deduzzjoni tal-ewwel Akkumulazzjonijiet ZORA, jekk l-awtoritajiet tat-taxxa tal-Lussemburgu kellhomx id-dritt jaċċettaw l-applikazzjoni tal-Artikolu 22bis LIR; u t-tieni, jekk il-metodu użat għad-determinazzjoni tal-profitt taxxabbli ta' GSTM u LNG Supply kienx konformi mal-prinċipju ta' distakkament; (3) jekk l-effett flimkien tad-deduċibbiltà tal-ispejjeż (l-Akkumulazzjonijiet ZORA) fil-livell ta' LNG Supply u ta' GSTM flimkien man-nontassazzjoni tad-dħul korrispondenti fil-livell ta' EIL u LNG Lussemburgu jiddevjax mill-objettiv ġenerali tas-sistema tat-taxxa tal-Lussemburgu, u b'hekk jipprovdix vantaġġ selettiv lill-kumpaniji azzjonarji LNG Holding u CEF.

(93) Taħt l-ewwel dubju, il-Kummissjoni esprimiet dubji dwar id-deduzzjoni tal-Akkumulazzjonijiet ZORA (149). Il-Kummissjoni ddubitat il-kwalifikazzjoni tal-Akkumulazzjonijiet Zora bħala imgħax fl-ambitu tal-Artikolu 109 LIR u għalhekk id-deduzzjoni tagħhom. B'mod aktar preċiż, il-Kummissjoni kkunsidrat li l-Akkumulazzjonijet ZORA jenħtieġ li jitqiesu bħala distribuzzjonijiet tal-profitt f'konformità mal-Artikolu 164(1) u (2) LIR u għalhekk id-deduzzjoni ma kellhiex tiġi permessa. Il-Kummissjoni qajmet ukoll dubji li meta ppermetta d-deduzzjoni tal-Akkumulazzjonijiet ZORA, il-Lussemburgu applika ħażin l-Artikolu 164(3) LIR. Din id-dispożizzjoni teħtieġ l-inklużjoni fil-bażi tat-taxxa ta' kumpanija, bħala distribuzzjoni tal-profitti moħbija, ta' kwalunkwe ammont imħallas lill-azzjonist tagħha mhux skont il-prinċipju ta' distakkament. B'mod aktar preċiż, il-Kummissjoni staqsiet jekk kumpanija indipendenti li tinnegozja skont il-prinċipju ta' distakkament kinitx tagħti self lil LNG Supply u lil GSTM bl-istess termini bħaż-ZORAs.

(94) F'każ li l-awtoritajiet tat-taxxa tal-Lussemburgu kellhom id-dritt li jippermettu d-deduzzjoni tal-Akkumulazzjonijiet ZORA, il-Kummissjoni qajmet dubju ieħor li jista' jinqasam f'żewġ partijiet: (1) Taħt l-ewwel parti, il-Kummissjoni esprimiet dubji dwar l-applikazzjoni tal-Artikolu 22bis LIR, li skontu mhijiex dovuta taxxa tad-dħul tal-kumpaniji mal-konverżjoni taż-ZORA f'ishma (150). Jekk l-Akkumulazzjonijiet ZORA jitqiesu bħala mgħaxijiet deduċibbli fuq id-dejn, li l-Kummissjoni kkontestat fl-ewwel dubju, f'dak il-każ kellhom jiġu ntaxxati bħala introjtu fil-livell ta' EIL u LNG Lussemburgu jew fil-livell tal-kumpaniji azzjonarji u ma kellhomx jikkwalifikaw għal eżenzjoni skont l-Artikolu 22bis LIR. (2) Taħt it-tieni parti, il-Kummissjoni qajmet dubji dwar il-metodu użat fid-deċiżjonijiet tat-taxxa kkontestati għad-determinazzjoni tal-profitt taxxabbli ta' LNG Supply u ta' GSTM — marġni taxxabbli mhux ibbażat fuq analiżi ekonomika — u l-konformità tiegħu mal-prinċipju ta' distakkament (151).

(95) Fl-aħħar nett, it-tielet dubju kien ibbażat fuq l-effett kombinat tad-deduċibbiltà tal-Akkumulazzjonijiet ZORA fuq il-livell tas-Sussidjarji u n-nontassazzjoni tad-dħul korrispondenti fil-livell ta' EIL u LNG Lussemburgu minħabba l-applikazzjoni tal-Artikolu 22bis LIR (152). Meta għaqqad dawn it-tnejn flimkien, il-Lussemburgu approva n-nontassazzjoni effettiva ta' sehem imdaqqas mill-profitti ġġenerati min-negozji ta' GSTM u ta' LNG Supply fil-Lussemburgu. Il-Kummissjoni staqsiet jekk dan tbigħedx l-objettiv tas-sistema tat-taxxa tal-kumpaniji tal-Lussemburgu, li skont l-Artikolu 163 LIR huwa li jintaxxa l-profitti tal-kumpaniji kollha soġġetti għat-taxxa fil-Lussemburgu (153).

(96) Bħala parti minn dan it-tielet dubju, il-Kummissjoni staqsiet ukoll jekk it-trattament tat-taxxa approvat mid-deċiżjonijiet tat-taxxa jistax jikkostitwixxi applikazzjoni żbaljata tal-Artikolu 166 LIR, li l-objettiv tiegħu huwa li tiġi eliminata t-tassazzjoni ekonomika doppja tal-istess profitt. B'mod partikolari, il-Kummissjoni nnotat li l-applikazzjoni tal-Artikolu 166 LIR deher li kienet invokata minn CEF u minn LNG Holding biex jiġu eżentati profitti li ma kinux ġew intaxxati fil-livell ta' GSTM u ta' LNG Supply (154).

(97) Il-Kummissjoni indikat li d-deċiżjonijiet tat-taxxa kkontestati kienu jidhru li jipprovdu vantaġġ selettiv mhux biss lill-kumpaniji azzjonarji CEF u LNG Holding iżda wkoll lill-grupp Engie kollu kemm hu (155).

(98) Il-Kummissjoni kienet ukoll tal-fehma preliminari li l-effett tad-deċiżjonijiet tat-taxxa kkontestati jista' jidderoga mid-dispożizzjonijiet tal-Lussemburgu dwar l-abbuż tad-dritt fil-qasam tat-taxxa (l-Artikoli 5 u 6 StAnpG) (156).

(99) F'laqgħa fl-1 ta' Ġunju 2017 u fl-ittra tal-11 ta' Diċembru 2017, wara l-preżentazzjoni ta' informazzjoni addizzjonali mil-Lussemburgu u minn Engie, il-Kummissjoni kompliet tiżviluppa xi aspetti oħra tal-valutazzjoni tagħha tal-każ. Il-Kummissjoni nnutat li l-Artikolu 109(1) LIR mhuwiex applikabbli għal kumpaniji inkorporati skont il-liġi tal-Lussemburgu u/jew għat-taxxa tal-kumpaniji residenti fil-Lussemburgu. Il-Kummissjoni nnutat ukoll li l-Artikolu 22bis LIR huwa reġim fakultattiv u li l-kumpaniji involuti f'dan il-każ, sal-lum, għadhom ma għażlux li japplikawh. Fl-aħħar nett, il-Kummissjoni indikat li, skont il-Lussemburgu, id-deċiżjonijiet tat-taxxa kkontestati huma bbażati fuq ir-reġim ġenerali tat-taxxa tal-kumpaniji (“se fondent sur le régime général d'imposition sur les sociétés”) (157) u b'mod partikolari fuq il-prinċipju li l-karta tal-bilanċ tat-taxxa tiġi marbuta mal-karta tal-bilanċ kummerċjali (“le principe de l'accrochement du bilan fiscal au bilan commercial”) (158). F'dan ir-rigward, u kif indikat fid-deċiżjoni tal-Ftuħ (159), is-sistema ta' referenza applikabbli tista' tkun is-sistema tat-taxxa tal-kumpaniji tal-Lussemburgu, li l-objettiv tagħha huwa li jiġi ntaxxat il-profitt tal-kumpaniji soġġetti għat-taxxa tal-kumpaniji fil-Lussemburgu.

(100) Barra minn hekk, il-Kummissjoni spjegat fl-Ittra tal-11 ta' Diċembru 2017, fir-rigward tal-vantaġġ lill-grupp Engie (160), li peress li l-objettiv tas-sistema tat-taxxa tal-kumpaniji tal-Lussemburgu huwa li jinkludi, fil-prinċipju, fil-bażi tat-taxxa, il-profitti kollha rreġistrati fil-kontijiet tal-kumpanija, it-tranżazzjonijiet ta' finanzjament intragrupp bejn kumpaniji li għal skopijiet ta' taxxa huma residenti fil-Lussemburgu ma għandhom ikollhom l-ebda impatt fuq is-somma tal-bażijiet tat-taxxa ta' dawn l-entitajiet jew, fi kliem ieħor, fuq il-bażi tat-taxxa kombinata tagħhom. Madankollu, f'dan il-każ, il-Kummissjoni nnotat li d-deċiżjonijiet tat-taxxa kkontestati jwasslu għal tnaqqis fil-bażi tat-taxxa kombinata ta' Engie fil-Lussemburgu (raġunament fil-livell ta' grupp).

4. KUMMENTI MIL-LUSSEMBURGU

(101) Il-Lussemburgu l-ewwel ifakkar li, f'konformità mal-Artikolu 114 tat-Trattat, id-dispożizzjonijiet tat-taxxa jaqgħu taħt ir-responsabbiltà tal-Istati Membri. Huwa biss jekk dispożizzjoni tat-taxxa tikser l-Artikolu 107 tat-Trattat li l-Kummissjoni tista' tivvalutaha.

(102) It-tieni, il-Lussemburgu jikkontesta l-preżenza ta' vantaġġ selettiv, fuq il-bażi tar-raġunijiet li ġejjin.

4.1. IS-SISTEMA TA' REFERENZA UŻATA MILL-KUMMISSJONI FID-DEĊIŻJONI TAL-FTUĦ HIJA ŻBALJATA

(103) L-ewwel nett, skont il-Lussemburgu, l-Artikolu 109 LIR japplika biss għall-individwi u mhux applikabbli għall-kumpaniji.

(104) It-tieni nett, il-Lussemburgu jargumenta li ż-ZORAs huma, mill-perspettiva tat-taxxa tal-Lussemburgu, strument ta' dejn; għalhekk, ma jistgħux jiġu assimilati bħala parteċipazzjonijiet ta' ekwità (161). Din il-klassifikazzjoni hija ġġustifikata prinċipalment għax ma jeżistux drittijiet assoċjati ta' vot, drittijiet ta' ġestjoni, dividendi jew dividendi ta' likwidazzjoni, l-obbligu ta' ħlas lura f'data fissa, in-nuqqas ta' att notarizzat li jirrikonoxxi żieda fil-kapital u l-forma legali tal-kuntratt. Barra minn hekk, il-Lussemburgu jargumenta li ż-ZORAs mhumiex strument ta' nota li jagħti d-dritt ta' xi sehem annwali mill-profitti jew ta' xi dividendi ta' likwidazzjoni. Għalhekk, l-Artikoli 164(1) u 164(2) LIR, fil-fehma tal-Lussemburgu, mhumiex applikabbli.

(105) It-tielet nett, rigward il-prinċipju ta' distakkament taż-ZORAs, il-Lussemburgu jqis li l-Kummissjoni injorat il-kategoriji differenti ta' investituri. Iż-ZORAS mhumiex ftehimiet standard ta' self iżda strumenti atipiċi li jkopru lil dak li qed jissellef kontra kull riskju operazzjonali u jippermettu lill-investitur jibbenefika minn redditu aħjar fuq l-investiment. Minħabba l-volatilità tas-suq u d-dipendenza fuq il-finanzjament, l-użu ta' ZORA huwa loġiku għal minn qed isellef u fis-suq finanzjarju jistgħu jiġu osservati strumenti simili bħal titoli li jirreplikaw il-prestazzjoni ta' sottostanti partikolari. Għalhekk, it-termini taż-ZORA huma distakkati u l-Artikolu 164(3) LIR, skont il-Lussemburgu, mhuwiex applikabbli.

(106) Skont il-Lussemburgu, is-sistema ta' referenza tikkonsisti, l-ewwel nett, mill-Artikoli 18, 40 u 23 LIR, li jistipulaw id-determinazzjoni tal-bażi tat-taxxa, ir-rabta tal-karta tal-bilanċ kummerċjali mal-karta tal-bilanċ tat-taxxa u l-prinċipju tal-prudenza; u t-tieni, mill-Artikolu 22bis LIR.

(107) Il-Lussemburgu jargumenta li d-determinazzjoni tal-profitt taxxabbli, kif definit fl-Artikolu 18 LIR, issegwi żewġ kunċetti ewlenin: l-ewwel nett, ir-rabta tal-karta tal-bilanċ kummerċjali mal-karta tal-bilanċ tat-taxxa (l-Artikolu 40 LIR), u t-tieni, il-kunċett tal-prudenza, skont liema profitt ma jistax jiġi ntaxxat sakemm ma jkunx sar.

(108) Fir-rigward tal-Artikolu 22bis LIR, il-Lussemburgu jgħid li dan huwa reġim fakultattiv applikabbli għall-kumpaniji b'konformità mal-Artikolu 162 LIR (162).

(109) Il-Lussemburgu jikkontesta li l-Artikolu 163 LIR jinkludi kwalunkwe objettiv, jew prinċipju, tas-sistema tat-taxxa tal-kumpaniji tal-Lussemburgu skont liema l-profitti kollha rreġistrati minn kumpaniji residenti fil-Lussemburgu għandhom jiġu intaxxati. Il-Lussemburgu jqis li dan l-objettiv la huwa kkunsidrat u lanqas rifless f'xi dispożizzjoni tal-liġi. Skont il-Lussemburgu, id-definizzjoni ta' sistema ta' referenza għandha tkun ibbażata fuq liġijiet u mhux fuq prinċipju jew objettiv ipotetiku, li l-interpretazzjoni tiegħu tirriskja li wieħed imur lil hinn mit-termini preċiżi tal-liġi.

4.2. ID-DEĊIŻJONIJIET TAT-TAXXA KKONTESTATI MA JITBEGĦDUX MIS-SISTEMA TA' REFERENZA

(110) Il-Lussemburgu jargumenta li, meta aċċetta d-deduċibbiltà tal-ispejjeż relatati maż-ZORAs, it-trattament tat-taxxa approvat mid-deċiżjonijiet tat-taxxa kkontestati kien kompletament konformi mal-Artikoli 14 sa 60 LIR u b'hekk mal-Artikoli 18, 40 u 23 LIR. Il-Lussemburgu jqis li l-Kummissjoni injorat li l-ispejjeż deduċibbli fil-livell ta' GSTM u ta' LNG Supply la huma mgħaxijiet u lanqas dividendi. Ir-rimborż taż-ZORA jista' jkun bi prezz ogħla mill-valur nominali tal-istrument. F'konformità mal-kunċett tal-prudenza, min jissellef għandu jirrikonoxxi spiża li tirrifletti dan ir-riskju. Skont l-Artikoli 18, 40 u 23 LIR, din l-ispiża hija deduċibbli mit-taxxa.

(111) Il-Lussemburgu jqis li t-trattament tat-taxxa approvat mid-deċiżjonijiet tat-taxxa kkontestati kien kompletament konformi mal-Artikoli 97 u 22bis LIR. Il-Lussemburgu jargumenta li l-Kummissjoni kienet żbaljata meta kkunsidrat li kwalunkwe mgħax kapitalizzat għandu jkun taxxabbli. B'mod aktar ġenerali, il-Lussemburgu jsostni li l-Kummissjoni ma qisitx li, kif spjegat fil-premessa 110, l-ispejjeż deduċibbli la huma mgħax u lanqas dividendi. Il-kunċett tal-prudenza jippresupponi li spiża, li hija deduċibbli għal finijiet tat-taxxa għal parti waħda, mhux neċessarjament twassal għal profitt taxxabbli għall-parti l-oħra. Iż-ZORAs għandhom jiġu valwati fil-livell ta' min isellef bil-prezz tal-akkwist u mhux bil-prezz tas-suq. Għalhekk, il-Lussemburgu jqis li ż-ZORAs ma jwasslux għal dħul taxxabbli fil-livell ta' min isellef sad-data tal-konverżjoni.

(112) Minn perspettiva tat-taxxa, mad-data tal-konverżjoni, jiġi rikonoxxut profitt, ugwali għad-differenza bejn il-prezz tal-akkwist u l-valur tas-suq tal-ishma. Madankollu, il-Lussemburgu jargumenta li EIL u LNG Lussemburgu jistgħu jagħżlu l-mekkaniżmu tal-Artikolu 22bis LIR. L-ishma riċevuti minn min isellef jistgħu jitqiesu bħala li jissostitwixxu ż-ZORAs. F'każ bħal dan, l-ishma jistgħu jiġu valwati fil-kontijiet skont l-ammont nominali taż-ZORAs.

(113) Madankollu, il-Lussemburgu jiċċara li wara r-rimborż parzjali taż-ZORA minn LNG Supply li sar fl-2014, LNG Lussemburgu ma għażlitx ir-reġim fakultattiv tal-Artikolu 22bis LIR u rrikonoxxiet profitt taxxabbli.

(114) Il-Lussemburgu jqis li d-deċiżjonijiet tat-taxxa kkontestati ma jmorrux lil hinn mill-prinċipju ta' distakkament billi jaċċettaw metodu ta' determinazzjoni tal-profitti ta' GSTM u ta' LNG Supply ibbażat fuq ir-riskji, il-funzjonijiet u l-assi involuti minn kull entità.

(115) Il-Lussemburgu jikkontesta kull applikazzjoni ħażina tal-Artikolu 166 LIR, peress li d-deċiżjonijiet tat-taxxa kkontestati jikkonfermaw biss applikazzjoni stretta u korrett tad-dispożizzjonijiet tat-taxxa differenti applikabbli għal kull impriża soġġetta għat-taxxa tal-kumpaniji.

(116) Il-Lussemburgu jikkontesta li l-objettiv tal-Artikolu 166 LIR huwa li tiġi evitata tassazzjoni ekonomika doppja. Il-Lussemburgu jqis li skont l-Artikolu 166 LIR, il-profitti ma għandhomx għalfejn ikunu ġew intaxxati qabel biex jibbenefikaw mill-eżenzjoni tal-parteċipazzjoni. L-uniċi kundizzjonijiet biex wieħed jibbenefika mill-eżenzjoni tal-parteċipazzjonijiet huma n-natura tal-istrument, il-persentaġġ miżmum fil-kapital tal-entità bil-parteċipazzjoni fiha jew il-prezz tal-akkwist, u l-perjodu li jdumu jinżammu l-parteċipazzjonijiet. Fil-każ preżenti, l-Artikolu 166 LIR ġie applikat b'konformità ma' dawn il-kundizzjonijiet kollha. Fuq din il-bażi, il-Lussemburgu jqis mhux biss li s-sistema tat-taxxa fuq id-dħul tal-kumpaniji tal-Lussemburgu ma teħtieġx li l-profitti kollha jiġu ntaxxati iżda wkoll li skont l-Artikolu 166 LIR, profitti eliġibbli għall-eżenzjoni tal-parteċipazzjonijiet mhux bilfors jirriżultaw minn profitti ntaxxati.

(117) Il-Lussemburgu qal ukoll li jekk il-Kummissjoni tikkunsidra li l-Artikolu 166 LIR ma jidderogax mis-sistema ta' referenza, allura din għandha turi li d-deċiżjonijiet tat-taxxa kkontestati jippermettu applikazzjoni derogatorja tal-Artikolu 166 LIR għal CEF u LNG Holding. Il-Lussemburgu jikkontesta b'mod partikolari l-applikazzjoni kombinata tal-Artikoli 164 LIR u 166 LIR, peress li l-Artikolu 164 LIR mhuwiex prerekwiżit għall-applikazzjoni tal-Artikolu 166 LIR. L-Artikolu 164 LIR japplika biss għall-profitti distrubwitti minn kumpanija domestika, filwaqt li l-Artikolu 166 LIR għandu ambitu usa', u r-reġim ta' eżenzjoni tal-parteċipazzjonijiet huwa applikabbli għall-profitti li jiġu minn parteċipazzjonijiet domestiċi jew barranin. Minkejja dan, il-Lussemburgu espressament jirrikonoxxi li, ħlief fil-każ ta' parteċipazzjonijiet barranin, il-parteċipazzjonijiet kollha li l-profitt tagħhom jista' jibbenefika mill-Artikolu 166 huma wkoll soġġetti għall-Artikolu 164 LIR (163).

(118) Rigward ir-raġunament fuq livell ta' grupp (ara l-premessa 100), il-Lussemburgu jtenni l-pożizzjoni tiegħu li r-raġunament tal-Kummissjoni ma jistax ikun ibbażat fuq sistema ta' referenza inadegwata u ineżistenti. Il-Lussemburgu jenfasizza li l-liġi tal-Lussemburgu ma tispeċifikax li t-tranżazzjonijiet ta' finanzjament intragrupp bejn entitajiet residenti għal finijiet ta' taxxa fil-Lussemburgu ma jistgħux iżidu jew inaqqsu s-somma tal-bażijiet tat-taxxa ta' dawn l-entitajiet fil-Lussemburgu, jew fi kliem ieħor il-bażi ta' taxxa kombinata tal-grupp fil-Lussemburgu. Barra minn hekk, il-Lussemburgu jispjega li sabiex jiġi ddeterminat jekk miżura hijiex selettiva, jeħtieġ li l-Kummissjoni turi l-miżura tidderoga mis-sistema ta' referenza nnifisha u mhux mill-objettiv tas-sistema ta' referenza.

(119) Il-Lussemburgu jargumenta li biex tiġi stabbilita s-selettività ta' miżura, il-Kummissjoni teħtieġ turi li kumpaniji minn settur speċifiku huma trattati b'mod preferenzjali meta mqabbla ma' oħrajn u tirreferi għall-annullament tad-deċiżjoni tal-Kummissjoni fil-każ Comunidad Autonoma de Galicia (164).

(120) Il-Lussemburgu jikkontesta wkoll id-dikjarazzjoni li għamlet il-Kummissjoni li kwalunkwe spiża deduċibbli għat-taxxa reġistrata mill-emittent ta' ZORA b'rabta mal-Akkumulazzjonijiet ZORA tkun ġiet inkluża fil-bażi tat-taxxa tad-detentur, u għalhekk ma jkollhiex impatt fuq il-bażi tat-taxxa tal-grupp fil-Lussemburgu. Il-Lussemburgu jfakkar li l-Artikolu 22bis LIR jippermetti lil min isellef self konvertibbli li ma jikkontabbilizzax qligħ kapitali fil-mument tal-konverżjoni. Għalhekk, skont il-Lussemburgu, l-intervent ta' EIL u LNG Lussemburgu ma naqqasx il-bażi tat-taxxa tal-grupp Engie meta mqabbel ma' sitwazzjoni li fiha kien juża ZORA dirett.

(121) Il-Lussemburgu jikkontesta kull abbuż ta' drittijiet. B'mod partikolari, il-Lussemburgu jiċħad l-insinwazzjoni tal-Kummissjoni li huwa approva tranżazzjoni simulata fl-ambitu tal-Artikolu 5 tas-StAnpG u jfakkar li l-partijiet kollha għandhom eżistenza ġuridika reali u wettqu l-obbligi kuntrattwali tagħhom. Il-Lussemburgu jiċħad ukoll l-argument li l-istruttura legali tat-tranżazzjoni mhijiex konformi mas-sustanza, bit-tranżazzjonijiet stabbiliti biex jiffinanzjaw it-trasferiment tal-assi fi ħdan il-grupp skont it-tifsira tal-Artikolu 6 tas-StAnpG.

4.3. NUQQAS TA' RKUPRU

(122) Fl-aħħar nett, fil-każ li l-Kummissjoni kellha tadotta deċiżjoni negattiva, il-Lussemburgu jqis din għandha tapplika biss għall-ġejjieni u li l-Kummissjoni ma għandhiex titlob irkupru tal-allegata għajnuna mill-Istat, f'konformità mal-prinċipji taċ-ċertezza legali u tal-aspettattivi leġittimi.

5. KUMMENTI MINN ENGIE

(123) Engie tqis li ż-ZORAs huma strumenti ta' dejn. L-ammont totali li għandu jiġi rimborżat jiddependi fuq il-prestazzjoni ta' min issellef. Għalhekk, Engie targumenta li min sellef ma għandux jirċievi dħul qabel il-konverżjoni. Barra minn hekk, sal-konverżjoni tiegħu, iż-ZORA huwa strument ta' dejn fil-kontijiet u jiġi trattata bħala tali kemm għall-finijiet tal-kontabilità kif ukoll għall-finijiet fiskali.

(124) Engie targumenta li d-deduċibbiltà tal-ispejjeż relatati maż-ZORA fil-livell ta' minn jissellef hija konformi mal-liġi tat-taxxa applikabbli. L-ispejjeż relatati mar-rimborż taż-ZORA li huma kontabbilizzati fil-kontijiet f'konformità mar-regoli tal-kontabilità applikabbli, huma deduċibbli għat-taxxa skont il-prinċipju bażiku tat-taxxa ta' rabta bejn il-karta tal-bilanċ tal-kontabilità u l-karta tal-bilanċ tat-taxxa. F'konformità mal-prinċipju tal-prudenza tal-kontabilità, min isellef mhux permess jikkontabbilizza profitt fil-kontijiet tiegħu qabel il-konverżjoni taż-ŻORA f'ishma. Għalhekk, huwa biss fid-data tal-konverżjoni li min sellef jikkontabbilizza profitt, li huwa taxxabbli. Madankollu, skont Engie, l-Artikolu 22bis LIR jippermetti lil kumpanija tikseb differiment temporanju tat-taxxa f'każ ta' konverżjoni ta' self konvertibbli. Fl-aħħar nett, EIL u LNG Lussemburgu koprew ir-riskji tagħhom billi daħlu f'Kuntratti Forward, rispettivament, ma' CEF u ma' LNG Holding. Id-dħul ta' CEF u LNG Holding li jkun ġej mill-investimenti tagħhom huwa taxxabbli skont il-liġi tat-taxxa rilevanti, inkluż l-Artikolu 166 LIR.

(125) Engie spjegat f'aktar dettal l-attivitajiet trasferiti lil LNG Supply u lil GSTM li jikkonsistu, rispettivament, f'kuntratt fit-tul (madwar 20 sena) ta' provvista ta' gass naturali likwifikat (“kuntratt LNG”) fil-Jemen u l-assi anċillari tagħha (kapaċità tat-terminal u kapaċità ta' trasport) fuq naħa waħda, u fuq in-naħa l-oħra l-attivitajiet ta' ppuljar ta' flus tal-grupp (165).

(126) Engie spjegat ukoll li ż-ZORA bejn LNG Supply u LNG Lussemburgu biss ġie parzjalment konvertit fl-2014 minħabba profitti kbar li għamlet LNG Supply. Wara l-konverżjoni parzjali, LNG Lussemburgu ikkontabbilizzat dħul taxxabbli. LNG Lussemburgu ma għażlitx ir-reġim tal-Artikolu 22bis LIR. Fl-istess sena fiskali, l-entità kkontabbilizzat spiża deduċibbli tal-istess ammont minħabba t-trasferiment tal-ishma lil LNG Holding fil-qafas tal-Kuntratt Forward LNG.

(127) Engie kkonfermat ukoll li l-applikazzjoni tal-Artikolu 22bis LIR fil-fatt ma kellha l-ebda impatt fuq id-dħul taxxabbli ta' min sellef iż-ZORA (LNG Lussemburgu jew EIL) peress li l-prezz tal-bejgħ u d-data tal-bejgħ huma ffissati bil-quddiem mill-Kuntratti Forward. F'dan ir-rigward, matul il-laqgħa tal-1 ta' Ġunju 2017 kien ġie diskuss, taħt liema xenarju LNG Lussemburgu jew EIL jirrealizzaw profitt jew telf taxxabbli, peress li ż-ZORAs ġew iħħeġġjati bil-Kuntratti Forward. Engie ċċarat li kwalunkwe dħul taxxabbli li jiġi mill-konverżjoni taż-ZORAs huwa rifless minn telf korrispondenti deduċibbli għat-taxxa fuq il-Kuntratti Forward.

(128) Finalment, f'dak li għandu x'jaqsam mal-qafas ġuridiku applikabbli fil-livell tal-kumpaniji azzjonarji (jiġifieri CEF u LNG Holding), Engie speċifikat li fid-data tat-trasferiment tal-ishma, u f'każ li l-valur tal-ishma jkun ogħla mill-prezz tal-akkwist stabbilit fil-Kuntratti Forward, il-kumpanija azzjonarja ma tikkontabilizza l-ebda profitt. Tali profitt jista' jiġi kontabbilizzat biss aktar tard jekk u meta l-ishma tal-emittenti jinbiegħu jew jiġu kkanċellati. Skont Engie, dan il-profitt potenzjali jista' jiġi eżentat mit-taxxa skont ir-reġim ta' eżenzjoni tal-parteċipazzjonijiet applikabbli għall-kumpaniji kollha fil-Lussemburgu skont l-Artikolu 166 LIR.

(129) Engie targumenta li l-implimentazzjoni ta' GSTM u ta' LNG ZORAs tirrispetta d-deċiżjonijiet tat-taxxa adottati f'konformità mal-liġi tat-taxxa u ma twassalx għal nontassazzjoni doppja. L-Engie spjegat aktar fil-laqgħa ta' Ġunju 2017 li, fil-każ li wieħed isegwi raġunament ekonomiku u mhux wieħed legali, għandu jitqies it-tul ta' żmien twil taż-ZORA u mhux jiffoka fuq is-snin ta' profitt li matulhom tħallsu taxxi limitati. Engie spjegat li, f'każ li wieħed isegwi raġunament b'entità b'entità u mhux approċċ ekonomiku jew kumplessiv, ir-reġim huwa simetriku.

(130) Engie spjegat aktar li GSTM ZORA għadu ma wassal għall-ebda konverżjoni. Għadu ma ġie kontabbilizzat l-ebda profitt ta' EIL sal-lum. LNG ZORA kien parzjalment ikkonvertit f'ishma fl-2014 u b'hekk wassal għal profitt ugwali għall-Akkumulazzjonijiet ZORA akkumulati fil-livell ta' LNG Lussemburgu. LNG Lussemburgu ma għażlitx ir-reġim fakultattiv ta' differiment tat-taxxa previst mill-Artikolu 22bis LIR u l-profitt realizzat mill-konverżjoni tqies fid-determinazzjoni tal-bażi tat-taxxa tagħha għall-2014.

(131) Engie spjegat aktar ir-rwoli preċiżi ta' EIL u LNG Lussemburgu. Ir-rwoli qed jiġu deskritti fir-rapporti tal-PT ippreparati minn Engie biex tiġġustifika ż-ZORAs u tippreżentah lill-Kummissjoni flimkien mal-osservazzjonijiet tagħha dwar id-deċiżjoni tal-Ftuħ (ir-“Rapporti PT”). EIL u LNG Lussemburgu huma deskritti fir-Rapporti tal-PT bħala l-“Investitur” li jieħu r-riskji kollha marbuta man-negozji u li jwettaq il-funzjonijiet ewlenin relatati ma' tal-aħħar filwaqt li fl-istess ħin dawn l-entitajiet huma koperti b'mod sħiħ mill-perspettiva ta' riskju mill-Kuntratti Forward (166). Engie spjegat li minn perspettiva ta' pprezzar ta' trasferiment, sabiex tiġi ddeterminata r-remunerazzjoni tal-emittent taż-ZORA, huwa possibbli li minn sellef iż-ZORA jiġi amalgamat max-xerrej tal-ishma konvertiti skont il-Kuntratti Forward.

(132) Meta wieħed iqis li l-intervent ta' EIL u LNG Lussemburgu huwa newtrali minn perspettiva ekonomika u kummerċjali, il-Kummissjoni, fil-laqgħa tal-1 ta' Ġunju 2017, talbet li tiġi spjegata l-ħtieġa ta' dawn l-entitajiet biex jiġi ffinanzjat it-trasferiment tal-assi. Engie kkonfermat li setgħet strutturat il-finanzjament tat-trasferiment tal-attivitajiet b'mod differenti. Filwaqt li jeżistu modi oħra kif din l-operazzjoni tista' tiġi strutturata, l-istruttura preżenti ġiet magħżula minħabba li pprovdiet aktar flessibilità għall-ġestjoni tal-kumpaniji u aktar għażliet għal operazzjonijiet futuri, li huma kriterji importanti għall-organizzazzjoni ta' grupp ta' kumpaniji.

5.1. ENGIE TIĊĦAD LI HEMM XI VANTAĠĠ

(133) Engie targumenta li l-kumpaniji kkonċernati ma jibbenefikawx minn xi vantaġġ peress li ma jibbenefikawx minn xi tnaqqis ta' taxxa mhux ġustifikat. Engie tgħid li d-deduzzjoni tal-Akkumulazzjonijiet ZORA ma tikkostitwixxix vantaġġ kompetittiv. Barra minn hekk, Engie tqis li ma jistax ikun hemm vantaġġ kompetittiv mill-kombinazzjoni tar-reġim applikat għal minn issellef iż-ZORAs u r-reġim applikat għal minn sellef, peress li dan il-vantaġġ ma seħħx minħabba li ma saritx konverżjoni ta' GSTM ZORA u d-deċiżjoni li ma jintużax l-Artikolu 22bis LIR għal LNG ZORA.

5.2. ENGIE TIĊĦAD LI L-MIŻURI KKONTESTATI HUMA SELETTIVI.

(134) L-ewwel nett, Engie tqis li d-deċiżjonijiet tat-taxxa kkontestati ma jinvolvu l-ebda miżura individwali ta' għajnuna.

(135) Engie tikkontesta s-sistema ta' referenza użata mill-Kummissjoni fid-deċiżjoni tal-Ftuħ. Engie tqis li l-Artikoli 109(1) u 164 LIR mhumiex applikabbli, l-ewwel wieħed għax jikkonċerna biss individwi u t-tieni wieħed għaliex ma jikkonċernax is-self. Is-sistema korretta ta' referenza hija kkostitwita mill-Artikoli 18 sa 45 LIR, li jinkorporaw il-prinċipji fundamentali tal-liġi tat-taxxa tal-Lussemburgu għad-determinazzjoni tal-bażi taxxabbli ta' kumpanija, pereż. il-prinċipju tal-prudenza (l-Artikolu 23 LIR), ir-rabta tal-karta tal-bilanċ tat-taxxa mal-karta tal-bilanċ kummerċjali (l-Artikolu 40 LIR) u d-deduċibbiltà tal-ispejjeż tan-negozju (l-Artikolu 45 LIR).

(136) Skont Engie, id-deċiżjonijiet tat-taxxa kkontestati ma jitbegħdux mis-sistema ta' referenza applikabbli. Iż-żieda tad-dejn hija spiża finanzjarja għal minn jissellef. Din l-ispiża finanzjarja tiġi kontabbilizzata fil-kontijiet annwali u hija deduċibbli f'konformità mal-prinċipju li l-karta tal-bilanċ tat-taxxa hija rabuta mal-karta tal-bilanċ kummerċjali u mad-deduzzjoni tal-ispejjeż operazzjonali. Min-naħa l-oħra, fil-każ ta' Akkumulazzjoni ZORA negattiva, it-tnaqqis tad-dejn iwassal għal kontabbilizzazzjoni ta' dħul taxxabbli. Il-konverżjoni sussegwenti tas-self f'ishma ma tpoġġix f'dubju l-kwalifikazzjoni inizjali tal-istrument bħala dejn. Rigward EIL u LNG Lussemburgu, l-Artikolu 22bis LIR jagħtihom il-possibbiltà jagħżlu, fiż-żmien tal-konverżjoni, differiment ta' taxxa. LNG Lussemburgu ma għażlitx dan ir-reġim wara l-konverżjoni parzjali ta' LNG ZORA fl-2014 u kkontabbilizzat profitt taxxabbli. GSTM ZORA u l-bqija ta' LNG ZORA ma wasslu għall-ebda konverżjoni sal-lum. Ma ġie realizzat ebda dħul u ma seta' jsir l-ebda użu mir-reġim fakultattiv tal-Artikolu 22bis LIR. Għalhekk, Engie tqis li kemm fis-sustanza tagħhom kif ukoll fl-implimentazzjoni tagħhom, id-deċiżjonijiet tat-taxxa kkontestati ma jidderogawx mis-sistema ta' referenza.

(137) Fuq il-bażi tar-rapporti tal-PT, Engie targumenta li l-metodu użat biex jiġi stmat il-marġni taxxabbli fil-livell ta' min issellef (jiġifieri r-remunerazzjoni ta' min issellef) jirrappreżenta approssimazzjoni affidabbli ta' riżultat ibbażat fuq is-suq f'konformità mal-prinċipju ta' distakkament. Il-funzjonijiet, ir-riskji u l-assi tal-entitajiet legali differenti ġew remunerati skont prodotti simili fis-suq. Iż-żewġ Rapporti tal-PT ippreżentati jivvalutaw il-funzjonijiet u r-riskji mwettqa minn min issellef (LNG Supply jew GSTM) u l-“Investitur” (li mhuwiex identifikat b'mod preċiż) u jikkonkludu li kważi r-riskji kollha huma mġarrba mill-“Investitur” filwaqt li min issellef huwa involut fil-ġestjoni ta' kuljum tan-negozji ttrasferiti. Ir-rapporti tal-PT jidentifikaw il-metodu tal-prezz kumparabbli mhux kontrollat (Comparable Uncontrolled Price) (167) bħala l-metodu rilevanti biex tiġi vvalutata n-natura ta' distakkament ta' ZORA u r-remunerazzjoni ta' fondi negozjati fil-borża bħala remunerazzjoni komparabbli. Fl-aħħar nett, ir-Rapporti tal-PT jikkonkludu li r-rimunerazzjoni ta' min issellef hija konformi mar-remunerazzjoni ta' fondi negozjati fil-borża u b'hekk trid titqies li hija distakkata.

(138) Skont Engie, il-konferma mid-deċiżjonijiet tat-taxxa kkontestati tal-applikazzjoni kkombinata tad-dispożizzjonijiet ikkonċernati tal-liġi tal-Lussemburgu hija konsistenti mal-objettiv tas-sistema tat-taxxa tal-kumpaniji tal-Lussemburgu li tintaxxa l-profitti ta' kwalunkwe kumpanija soġġetta għat-taxxa fil-Lussemburgu wara li tittieħed f'kunsiderazzjoni r-remunerazzjoni tal-istrumenti tad-dejn. Kull min jissellef ikun soġġett għall-istess trattament tat-taxxa, jiġifieri d-deduċibbiltà tal-ispejjeż finanzjarji. Bl-istess mod, kull min isellef, li jikkonkludi self simili, ikun soġġett għall-istess trattament tat-taxxa, jiġifieri tassazzjoni ta' profitt ta' kontabbiltà fil-mument tal-ħlas lura, ħlief jekk jagħżel differiment tat-taxxa.

(139) Engie kkontestat ukoll kull abbuż tal-liġi. L-entitajiet involuti fit-tranżazzjonijiet huma kollha entitajiet legali. Barra minn hekk, it-tranżazzjonijiet ikkontestati għandhom raġunament ekonomiku li huwa l-finanzjament tat-trasferiment ta' attivitajiet. Għalhekk, Engie tqis li l-Lussemburgu ma eżentax l-Akkumulazzjonijiet ZORA mit-taxxi u lanqas approva xi evażjoni tat-taxxa jew abbuż tal-liġi nazzjonali.

(140) It-tieni, Engie tqis li, peress li d-deċiżjonijiet tat-taxxa kkontestati sempliċiment jikkonfermaw il-liġi nazzjonali applikabbli, huma għandhom jiġu vvalutati bħala skema. F'dan ir-rigward, Engie tqis li skemi bħal dawn, kif iċċarat mid-deċiżjonijiet tat-taxxa kkontestati, mhumiex selettivi. Huma ta' natura ġenerali peress li huma applikabbli, individwalment jew b'mod kumulattiv, mingħajr distinzjoni għall-operaturi ekonomiċi kollha mingħajr ebda kundizzjoni. L-applikabbiltà tagħhom mhix soġġetta għall-ħruġ ta' deċiżjonijiet tat-taxxa li f'dan il-każ intalbu għal raġunijiet ta' ċertezza legali. Kull impriża f'sitwazzjoni legali u fattwali komparabbli fid-dawl tal-objettiv tas-sistema tat-taxxa, jiġifieri t-tassazzjoni tal-profitti, tista' tibbenefika minn dawn l-iskemi. Għalhekk, skont Engie, dawn ma joħolqux, bl-effetti tagħhom, xi diskriminazzjoni jew differenzazzjoni bejn l-impriżi.

(141) It-tielet, l-Engie ssostni li l-miżuri inkwistjoni jirriżultaw mill-prinċipji ta' gwida tas-sistema tat-taxxa tal-Lussemburgu, b'mod partikolari mill-prinċipju tal-prudenza.

(142) Engie tikkontesta li s-sistema tat-taxxa tal-kumpaniji tal-Lussemburgu għandha l-objettiv li jintaxxa l-profitti rreġistrati fil-kontijiet. Is-sistema ta' referenza hija s-sistema tat-taxxa tal-kumpaniji tal-Lussemburgu, inkluż l-Artikolu 166 LIR, li l-applikazzjoni tiegħu ġiet approvata fid-deċiżjonijiet tat-taxxa kkontestati.

(143) Engie tindika wkoll li d-deċiżjonijiet tat-taxxa kkontestati ma jidderogawx mill-Artikolu 166 LIR. Skont is-sistema tat-taxxa tal-kumpaniji tal-Lussemburgu, kwalunkwe dividend jew qligħ kapitali rreġistrat minn kontribwent ma jistax jiġi intaxxat jekk jiġu ssodisfati l-kundizzjonijiet tal-Artikolu 166 LIR. Engie tinnota li l-kundizzjonijiet tal-Artikolu 166 LIR ġew issodisfati meta LNG Supply naqqset il-kapital tagħha bil-kanċellazzjoni tal-ishma ġodda li nħarġu. Għalhekk, Engie tqis li d-deċiżjonijiet tat-taxxa kkontestati ma jitbegħdux mir-regoli fiskali applikabbli u ma wasslux għal tnaqqis fit-taxxi, li kienu jkunu dovuti fin-nuqqas tagħhom.

(144) Engie tikkunsidra wkoll, f'konformità mal-Artikoli 99 u 101 tal-Kostituzzjoni tal-Lussemburgu li l-awtoritajiet tat-taxxa tal-Lussemburgu ma jistgħux jidderogaw mill-kondizzjonijiet stretti stabbiliti fl-Artikolu 166 LIR.

(145) Engie tinnota li d-deċiżjoni tal-Ftuħ tirreferi għal miżura ta' għajnuna individwali potenzjali u mhux għall-Artikolu 166 LIR, li huwa skema. Fil-każ li l-Kummissjoni ma kinitx se tikkunsidra l-Artikolu 166 LIR bħala deroga minnu nnifsu, iżda tixħet dubju biss fuq l-applikazzjoni tiegħu fid-deċiżjonijiet tat-taxxa kkontestati, il-Kummissjoni naqset milli turi li d-deċiżjonijiet tat-taxxa kkontestati jidderogaw mill-Artikolu 166 LIR.

(146) Engie targumenta li l-estensjoni tar-reġim tal-eżenzjoni tal-parteċipazzjonijiet - li inizjalment ġie introdott fil-Lussemburgu fl-1940 - kienet skont l-objettiv li jinbena s-suq intern. Skont Engie, dan huwa preċiżament l-objettiv tad-Direttiva 90/435/KEE. Engie tqis li din id-Direttiva ma tirrikjedix tassazzjoni tal-profitti li jkunu se jiġu distribwiti.

(147) Fir-rigward tar-raġunament fil-livell ta' grupp, Engie tindika li l-valutazzjoni tas-selettività hija pertinenti biss fil-livell ta' entità ġuridika individwali u mhux fil-livell ta' grupp. L-Engie tifhem li f'deċiżjonijiet passati (168), il-Kummissjoni kkunsidrat li analiżi fil-livell ta' grupp ma kinitx ġustifikata.

(148) Skont Engie, is-sistema tat-taxxa tal-kumpaniji tal-Lussemburgu ma tinvolvi l-ebda prinċipju ta' trattament simetriku bejn kumpaniji residenti għal finijiet tat-taxxa li jkunu parti mill-istess tranżazzjoni u lanqas “regoli ta' rbit” kif rakkomandat mill-OECD (169). Engie ttenni li kull entità tal-grupp kienet intaxxata f'konformità mar-regoli applikabbli kif ikkonfermat mid-deċiżjonijiet tat-taxxa kkontestati.

(149) Engie tispjega li t-tranżazzjonijiet li t-trattament tat-taxxa tagħhom kien approvat mid-deċiżjonijiet tat-taxxa kkontestati jsegwu objettiv ekonomiku, jiġifieri li jiġi ffinanzjat it-trasferiment tal-assi. Għalhekk, skont Engie, il-kriterji tal-Artikolu 6 StAnpG ma ġewx issodisfatti f'dan il-każ.

(150) Skont Engie, il-benefiċjarji tad-deċiżjonijiet tat-taxxa kkontestati ma ġewx ittrattati b'mod differenti minn kumpaniji oħra li ma jibbenefikawx minn tali deċiżjonijiet tat-taxxa, minħabba li d-deċiżjonijiet tat-taxxa kkontestati jikkonfermaw biss l-applikazzjoni korretta tar-regoli tat-taxxa applikabbli fil-Lussemburgu. Għalhekk, id-deċiżjonijiet tat-taxxa kkontestati la jiddiskriminaw de jure u lanqas de facto lil impriżi oħra f'sitwazzjoni fattwali u legali komparabbli ma' dik ta' Engie fid-dawl tal-objettivi tas-sistema tat-taxxa tal-Lussemburgu.

5.3. NUQQAS TA' RKUPRU

(151) Fl-aħħar nett, Engie targumenta li fil-każ li l-Kummissjoni kellha tikkwalifika d-deċiżjonijiet tat-taxxa kkontestati bħala għajnuna inkompatibbli mas-suq intern, ma setgħetx tordna l-irkupru tagħhom mingħajr ma tikser numru ta' prinċipji tal-liġi ġenerali, jiġifieri l-prinċipji taċ-ċertezza legali, l-aspettattivi leġittimi, l-amministrazzjoni tajba u t-trattament ugwali.

(152) B'mod partikolari, skont Engie, il-Kummissjoni tista' biss turi l-eżistenza ta' vantaġġ selettiv billi timponi b'mod retroattiv l-interpretazzjoni tagħha stess tal-liġi tat-taxxa tal-Lussemburgu biex tikkonkludi li din kienet applikata ħażin f'dan il-każ. L-inċertezza legali li tirriżulta għandha tkun limitata min-nonretroattività tal-effetti tad-deċiżjoni.

6. VALUTAZZJONI TAL-MIŻURI TA' GĦAJNUNA

(153) Kif deskritt fil-premessa 92, id-deċiżjoni tal-Ftuħ qajmet tliet dubji ewlenin. F'din id-Deċiżjoni, il-Kummissjoni se tiffoka l-valutazzjoni tagħha fuq it-tielet dubju, jiġifieri l-effett tad-deduċibbiltà tal-Akkumulazzjonijiet ZORA u l-eżenzjoni tad-dħul korrispondenti, u se tispjega għaliex id-dubji espressi fid-deċiżjoni tal-Ftuħ ma naqsux.

6.1. EŻISTENZA TA' GĦAJNUNA

(154) Skont l-Artikolu 107(1) tat-Trattat kull għajnuna mogħtija minn Stat Membru jew permezz ta' riżorsi tal-Istat, fi kwalunkwe forma, li twassal għal distorsjoni jew għal theddida ta' distorsjoni tal-kompetizzjoni billi tiffavorixxi lil ċerti impriżi jew il-provvediment ta' ċerti oġġetti, hija inkompatibbli mas-suq intern peress li taffettwa l-kummerċ bejn l-Istati Membri.

(155) Sabiex miżura tiġi klassifikata bħala għajnuna fl-ambitu tal-Artikolu 107(1) tat-Trattat, għandhom jiġu ssodisfati l-kundizzjonijiet kollha stabbiliti f'dik id-dispożizzjoni (170). Għalhekk, irid ikun hemm, l-ewwel nett, intervent mill-Istat jew permezz ta' riżorsi tal-Istat; it-tieni, dan l-intervent irid ikun jista' jaffettwa l-kummerċ bejn l-Istati Membri; it-tielet, irid ikun jikkonferixxi għajnuna selettiva lil impriża u, ir-raba', irid ikun ifixkel jew jhedded li jfixkel il-kompetizzjoni (171).

(156) Fir-rigward tal-ewwel kundizzjoni għal konstatazzjoni ta' għajnuna, id-deċiżjonijiet tat-taxxa kkontestati nħarġu mill-amministrazzjoni tat-taxxa tal-Lussemburgu, li hija organu tal-Istat tal-Lussemburgu. Dawk id-deċiżjonijiet tat-taxxa kienu jinvolvu aċċettazzjoni minn dik l-amministrazzjoni ta' ċertu trattament tat-taxxa. Abbażi ta' dawk id-deċiżjonijiet, il-kumpaniji tal-grupp Engie LNG Supply, LNG Lussemburgu, LNG Holding, GSTM, EIL u CEF stabbilixxew l-obbligazzjoni tagħhom għat-taxxa tal-kumpaniji fil-Lussemburgu fuq bażi annwali. Dawk id-deċiżjonijiet tat-taxxa huma sussegwentement użati minn dawk il-kumpaniji tal-grupp Engie għad-dikjarazzjonijiet annwali tagħhom tat-taxxa tal-kumpaniji, li ġew aċċettati mill-amministrazzjoni tat-taxxa tal-Lussemburgu bħala li jikkorrispondu għall-obbligazzjoni tagħhom għat-taxxa tal-kumpaniji fil-Lussemburgu. Il-vantaġġ tat-taxxa mogħti fuq il-bażi tad-deċiżjonijiet tat-taxxa kkontestati huwa għalhekk imputabbli lil-Lussemburgu.

(157) Fir-rigward tal-finanzjament tal-miżuri permezz ta' riżorsi tal-Istat, il-Qorti tal-Ġustizzja konsistentement sostniet li miżura li permezz tagħha l-awtoritajiet pubbliċi jagħtu lil ċerti impriżi eżenzjoni mit-taxxa li, għalkemm ma tinvolvix trasferiment pożittiv ta' riżorsi tal-Istat, tqiegħed lill-persuni li għalihom tapplika f'sitwazzjoni finanzjarja aktar favorevoli minn ta' kontribwenti oħra, tikkostitwixxi għajnuna mill-Istat (172). F'dan il-każ, id-deċiżjonijiet tat-taxxa kkontestati jikkonfermaw li l-Akkumulazzjonijiet ZORA huma spejjeż deduċibbli għal finijiet ta' taxxa fil-livell ta' LNG Supply u ta' GSTM, filwaqt li d-dħul korrispondenti, ladarba jiġi realizzat fil-livell ta' LNG Holding u CEF rispettivament, ikun eżentat mit-tassazzjoni. B'konsegwenza ta' dan, l-ammonti tal-Akkumulazzjonijiet ZORA, li jirrappreżentaw porzjon imdaqqas mill-profitti ġġenerati minn LNG Supply u GSTM, jibqgħu mhux intaxxati fil-Lussemburgu. Għaldaqstant, it-trattament tat-taxxa mogħti abbażi tad-deċiżjonijiet tat-taxxa kkontestati jista' jingħad li jnaqqsu l-obbligazzjoni tat-taxxa fuq id-dħul tal-kumpaniji tal-grupp Engie fil-Lussemburgu u għalhekk iwassal għal telf ta' riżorsi tal-Istat. Dan huwa minħabba li kwalunkwe spiża tal-kumpaniji tal-grupp Engie ddikjarata deduċibbli għal finijiet ta' taxxa fil-Lussemburgu, kif ukoll kull dħul tal-kumpaniji tal-grupp Engie ddikjarat eżentat mit-taxxa fil-Lussemburgu jirriżultaw f'telf ta' dħul mit-taxxa li, li kieku kien ikun disponibbli għal-Lussemburgu (173). Għalhekk, il-miżuri huma ffinanzjati permezz ta' riżorsi tal-Istat.

(158) Fir-rigward tat-tieni kundizzjoni għal konstatazzjoni ta' għajnuna, il-kumpaniji li jibbenefikaw mid-deċiżjonijiet tat-taxxa kkontestati huma parti minn Engie group, grupp multinazzjonali li jopera fi swieq varji tal-enerġija f'diversi Stati Membri, u għalhekk kwalunkwe għajnuna favur tagħhom tista' taffettwa l-kummerċ intra-Unjoni. Bl-istess mod, meta pprovda trattament tat-taxxa favorevoli lill-Engie, il-Lussemburgu potenzjalment ġibed lejh investiment lejn Stati Membri li ma setgħux jew li mhux se joffru trattament tat-taxxa favorevoli bl-istess mod. Peress li d-deċiżjoni tat-taxxa kkontestata ssaħħaħ il-pożizzjoni kompetittiva tal-benefiċjarju tagħha meta mqabbel ma' impriżi oħra li jikkompetu fil-kummerċ intra-UE, din trid titqies li tista' taffettwa tali kummerċ (174).

(159) Bl-istess mod, fir-rigward tar-raba' kundizzjoni għal konstatazzjoni ta' għajnuna, miżura mogħtija mill-Istat titqies li tfixkel jew thedded li tfixkel il-kompetizzjoni meta tkun tista' ttejjeb il-pożizzjoni kompetittiva tal-benefiċjarju tagħha meta mqabbel ma' impriżi oħra li jikkompeti magħhom (175).

(160) B'mod partikolari, Engie hija attiva fl-elettriku, fil-gass naturali u fl-LNG, fis-servizzi tal-effiċjenza fl-enerġija u fi swieq oħra relatati f'diversi Stati Membri tal-UE. Dawn huma kollha swieq li fihom Engie tiffaċċja kompetizzjoni minn impriżi oħra. Kif se jintwera, it-trattament tat-taxxa mogħti abbażi tad-deċiżjonijiet tat-taxxa kkontestati jeħles lil Engie minn obbligazzjoni tat-taxxa li li kieku kienet tkun obbligata ġġarrab fil-ġestjoni ta' kuljum tal-attivitajiet normali tagħha. Għalhekk, l-għajnuna mogħtija abbażi ta' dawn id-deċiżjonijiet tat-taxxa għandha titqies li tfixkel jew thedded li tfixkel il-kompetizzjoni billi ssaħħaħ il-pożizzjoni finanzjarja ta' Engie fis-swieq li fihom topera. It-trattament tat-taxxa mogħti fuq il-bażi tad-deċiżjonijiet tat-taxxa kkontestati jillibera riżorsi li Engie tista' tuża, pereżempju biex tinvesti fl-operazzjonijiet tan-negozju tagħha, tagħmel investimenti ulterjuri jew ittejjeb ir-remunerazzjoni tal-azzjonisti, b'hekk toħloq distorsjoni tal-kompetizzjoni fis-swieq fejn topera għax jeħles lil Engie minn obbligazzjoni tat-taxxa li li kieku kien ikollha tħallas u li impriżi kompetituri jkollhom iġarrbu. Għalhekk, f'dan il-każ, ir-raba' kundizzjoni għal konstatazzjoni ta' għajnuna hija ssodisfata wkoll.

(161) Fir-rigward tat-tielet kundizzjoni għal sejba ta' għajnuna, il-funzjoni ta' deċiżjoni tat-taxxa hija li jiġi kkonfermat minn qabel il-mod kif tapplika s-sistema tat-taxxa ordinarja għal każ partikolari fid-dawl tal-fatti u ċ-ċirkostanzi speċifiċi tiegħu. Madankollu, bħal kwalunkwe miżura oħra tat-taxxa, it-trattament tat-taxxa mogħti fuq il-bażi ta' deċiżjoni tat-taxxa jrid jirrispetta r-regoli dwar l-għajnuna mill-Istat. Meta deċiżjoni tat-taxxa tapprova trattament tat-taxxa li ma jirriflettix dak li jirriżulta minn applikazzjoni normali tas-sistema tat-taxxa ordinarja, mingħajr ġustifikazzjoni, il-miżura tagħti vantaġġ selettiv lid-destinatarju tagħha sa fejn dak it-trattament tat-taxxa jirriżulta fit-titjib tal-pożizzjoni finanzjarja ta' dik l-imapriża fl-Istat Membru meta mqabbla ma' impriżi f'sitwazzjoni fattwali u legali komparabbli fid-dawl tal-objettiv tas-sistema tat-taxxa.

(162) F'konformità mad-dubji espressi fid-Deċiżjoni tal-Ftuħ (176), il-Kummissjoni tqis li t-trattament tat-taxxa approvat mid-deċiżjonijiet tat-taxxa kkontestati jikkostitwixxi vantaġġ selettiv. L-eżistenza ta' dan il-vantaġġ selettiv jista' jiġi stabbilit b'analiżi tal-effetti tat-trattament tat-taxxa mogħti lil Engie minn angoli differenti. Fit-Taqsima 6.2, il-Kummissjoni se tistabbilixxi l-eżistenza ta' vantaġġ selettiv billi tanalizza l-effetti tad-deċiżjonijiet tat-taxxa kkontestati fil-livell individwali tal-entitajiet azzjonarji LNG Holding u CEF. Fit-Taqsima 6.3, il-Kummissjoni se tistabbilixxi l-eżistenza ta' vantaġġ selettiv billi tanalizza l-effetti tad-deċiżjonijiet tat-taxxa kkontestati fil-livell ta' grupp. Fl-aħħar nett, fit-Taqsima 6.4 il-Kummissjoni se turi li, meta ma applikax ir-regoli domestiċi tiegħu kontra l-abbuż tat-taxxa, il-Lussemburgu ta vantaġġ selettiv lil Engie.

6.2. VANTAĠĠ SELETTIV STABBILIT PERMEZZ TAL-ANALIZZI L-EFFETTI TAT-TRATTAMENT TAT-TAXXA FIL-LIVELL TA' LNG HOLDING U CEF

(163) Kull meta miżura adottata mill-Istat ittejjeb il-pożizzjoni finanzjarja netta ta' impriża, ikun hemm vantaġġ għall-finijiet tal-Artikolu 107(1) tat-Trattat (177). Sabiex tiġi stabbilita l-eżistenza ta' vantaġġ, għandha ssir referenza għall-effett tal-miżura stess (178). Fir-rigward ta' miżuri fiskali, vantaġġ jista' jingħata permezz ta' tipi differenti ta' tnaqqis tal-piż tat-taxxa ta' impriża u, b'mod partikolari, permezz ta' tnaqqis fil-bażi taxxabbli jew fl-ammont ta' taxxa dovut (179).

(164) Id-deċiżjonijiet tat-taxxa kkontestati japprovaw trattament tat-taxxa li fuq il-bażi tiegħu GSTM, EIL, CEF, LNG Supply, LNG Lussemburgu u LNG Holding iddeterminaw il-profitt taxxabbli tagħhom għal finijiet ta' taxxa tad-dħul tal-kumpaniji fuq bażi annwali. Dak it-trattament tat-taxxa, min-naħa tiegħu, jiddetermina l-obbligazzjoni tat-taxxa fuq id-dħul tal-kumpaniji fil-Lussemburgu matul il-perjodu kopert mid-deċiżjonijiet tat-taxxa kkontestati u għalhekk x'aktarx jipprovdi vantaġġ selettiv.

(165) Konsegwentement, fir-rigward tal-argument ta' Engie fil-premessa 133 li ma jistax ikun hemm vantaġġ minħabba li t-trattament tat-taxxa ma seħħx minħabba n-nuqqas ta' konverżjoni ta' GSTM ZORA, il-Kummissjoni tosserva li l-eżistenza tal-vantaġġ ma tiddependix fuq il-konverżjoni taż-ZORAs, anki jekk, kif spjegat fit-Taqsima 8, għall-finijiet tad-determinazzjoni tal-ammont ta' rkupru, il-vantaġġ jimmaterjalizza biss fil-mument li fih id-dħul li jirċievu CEF u LNG Holding jiġi eżentat (180).

(166) Barra minn hekk, kif ukoll biex jiġu indirizzati xi osservazzjonijiet imqajma mil-Lussemburgu (181) u minn Engie (182), il-Kummissjoni tfakkar li din id-Deċiżjoni ma tikkonċernax ir-reġim ta' eżenzjoni tal-parteċipazzjonijiet stabbilit fl-Artikolu 166 LIR bħala tali, iżda pjuttost l-applikazzjoni ta' reġim bħal dan għaċ-ċirkostanzi speċifiċi tal-każ, kif approvat mill-awtoritajiet tat-taxxa tal-Lussemburgu meta ħarġu d-deċiżjonijiet tat-taxxa kkontestati. Fil-fatt, it-trattament tat-taxxa li qed jiġi valutat jikkonsisti f'li ġiet permessa l-applikazzjoni tal-eżenzjoni tal-parteċipazzjonijiet fuq dħul riċevut minn LNG Holding u minn CEF li ġie mill-parteċipazzjoni tagħhom, rispettivament, f'LNG Supply u f'GSTM, u dan jikkorrispondi ekonomikament għal ammonti mnaqqsa bħala spejjeż (l-Akkumulazzjonijiet ZORA) fil-livell ta' LNG Supply u GSTM. L-effett kombinat tad-deduċibbiltà tal-ammont tal-Akkumulazzjonijiet ZORA u l-eżenzjoni tad-dħul korrispondenti huwa li prattikament il-profitt kollu realizzat minn LNG Supply u minn GSTM effettivament baqa' mhux intaxxat (183). Kif spjegat fit-Taqsima 6.2.1, dan it-trattament tat-taxxa jidderoga mill-qafas ta' referenza, li huwa s-sistema tat-taxxa tal-kumpaniji tal-Lussemburgu. Barra minn hekk, dan jikkostitwixxi diskriminazzjoni mhux ġustifikata fil-konfront ta' impriżi oħra soġġetti għall-istess qafas ta' referenza fil-Lussemburgu, li jkun intaxxat fuq it-totalità tal-profitt tag